




















































































































































































































EXCELSIOR! 


Nekoliko misli katoličkoga laika, 
posvećene hrvatskoj katoličkoj 
inteligenciji. 


S predgovorom presvijetloga biskupa 

Dra Antuna Mahnića. 



L 

v ,n 


Nakladom »Hrv. kat. akademičkog društva .Domagoja 1 

u Zagrebu«. 

Štampala Katol. Tiskara u Ljubljani. 
















S dopuštenjem kn -bisk. ordinarijata u Ljubljani. 
(10. kolovoza 1911, br.3297.) 


Predgovor. 

Eto Vam knjige, mladi moji prijatelji, kako sam 
je ja sam dugo zamišljao, želeći Vam je što prije po¬ 
dariti, jer sam bio uvjeren, da takva što živo trebate. 
Hvala Bogu! prestigao me u ovom naumu netko drugi, 
a to laik, laik žive vjere i žarke ljubavi. Bolje iako! 
Jer premda znadem, da biste i moju riječ spremnim 
srcem usvojili, to Vam ne će ipak Vaši protivnici prigo¬ 
voriti, kao da Vam uvijek propovijedaju samo biskupi, i 
popovi! 

Jest, ovu bih ja knjigu zvao propovijedii katoličkoga 
laika mladeži, koja će naskoro, pretežno kao laici, za¬ 
premati u javnom životu ugledna mjesta vođa, učitelja, 
prosvjetitelja narodnih. 

Pisac — sam priznat prijatelj slovenske mladeži - 
vodi Vas eto na polje Vašeg budućeg rada; prikazujući 
Vatu uzvišene zadatke javnog života, uči Vas, kako Vam 
se valja pripravljati, da budete ovim zadacima dorasli. 

Javni život! Tu treba da usredotočimo svoje sile. Li¬ 
beralizam je javni život oteo Kristu i Crkvi, proglasivši 
vjeru privatnom stvarju. Pojedinac može za se vjerovati 
i Bogu se moliti, dok država, znanost, umjetnost, zako¬ 
nodavstvo, javna nastava i škola ne priznaju nad sobom 






ni Boga ni Krista, niti se pokoravaju ičijem višem za¬ 
konu?- Prema tom se i čovjek podijelio dvostruko: 
na privatnog i javnog čovjeka', pa tomu se čovjeku iska- 
lupio dvostruki moral, dala mu se dvostruka savjest: 
javna i privatna. Javnom savješću i moralom vlada i 
upravlja jedino Hegetova — država-bog; dok si pri¬ 
vatni moral svaki može prekrojiti po svom ukusu, a 
savjest osigurati, kako bolje umije. Tim je tobože spa¬ 
šena — sloboda savjesti, kojom se liberalizam toliko 
ponosi ! 

Lukavosti! kao da javni život ne utječe na privatni, 
kao da otrov ireligije i nemorala ne zarazuje po javnim 
institucijama pojedinca i obitelj! 

Javni život valja opet osvojiti za Krista, koga je 
Otac postavio kraljem ne samo pojedincima, nego i na¬ 
rodima i državama — dakle i javnom životu. Uzalud 
se bune narodi i zemaljski kraljevi: Raskinimo veze 
Njegove, zbacimo sa sebe jaram Njegov! Jer On ih je 
dobio u nasljedstvo, te će buntovnike udariti gvozdenom 
palicom, razbit će ih kao lončarski sud. (Ps. 2.) 

Treba dakle javni život preobraziti prema načelima 
Kristove objave, tako da dobije opet kršćansko lice. 
Nu kako su javni i privatni život medu sobom neodje- 
livo spojeni, te budući se u javnom životu nužno obra¬ 
zuje život pojedinaca, koji sačinjavaju zajednicu: ne 
mogu ove preobrazbe provesti drugi, doli ljudi, koji 
su sami prožeti kršćanskim načelima, ljudi, kojih se 

mišljenje i življenje podudara sa naukom Kristovog 
evanđelja. 

Stoga se i priprava za kršćanski rad na polju 
javnoga života sastoji poglavito u tom, da se mladi 
čovjek sve više utvrđuje u kršćanskom mišljenju i živ¬ 
ljenju, sve dok ne postane štono riječ: »cijeli čovjek« 
t. j. čelik značaj. Svako polutanstvo — budi u načelu, 
budi u životu — cjepka čovjeka: polutan će lutati iz¬ 
među istine i neistine, između Boga i svijeta, kršćanstva 
i liberalizma, te će već radi toga biti nesposoban za 
svaku radikalnu, preporodnu akciju. Polutanstvo je već 
osuđeno onim Isusovim riječima: »Nitko ne može dva 
gospodara služiti.« (Mat. 6, 24.) I opet: »Ljubi Gospoda 
Boga svoga, svim srcem svojim i svom dušom svojom 
i svom misli svojom.« (Mat. 22, 37.) Polutanstvo je 
loša građa za kuću Božju. 

Uzor »cijelog čovjeka «, čelik značaja prikazuje Vam 
pisac u Isusu. I ovo je najsjajnija strana čitave knjige. 
Pisac umije iznijeti iz evanđelja ona božansko-čovječan- 
ska svojstva i kreposti Isusove, koje su ponajvećma kadre, 
da oduševe mlado idealno srce za sve dobro i pleme¬ 
nito. Motrite, mladi prijatelji, ovu sliku Isusovu, što je 
nalazite tu izloženu, ugledajte se u nju. Savršenijeg 
uzora od Isusova ne ptuža Vam zemlja, pa ni samo 
nebo. Ovo nije slika junaka, kao što su oni u romanu, 
što ih stvara mašta umjetnikova; to je živa istinska 
slika utjelovljene Riječi Božje. 

Nu Isus nije samo uzorom savršenstva: On, nestvo- 
reno Svjetlo, jest i život; riječ Njegova nije mrtvo slovo, 
fraza, već živi i ozivljujući duh. Isusovo jc evanđelje, veli 
Apostol, sila Božja, na spasenje svakomu, koji vjeruje. 
(Rim. 1, 16.) Ova se oživljujuća i preporađajuća sila 
Isusovci evanđelja čovjeku saopčuje po milosti Duha 
Svetoga, što ga Isus ljudima šalje od Oca. Odavle do¬ 
biva kršćanstvo, ova teoretski najuzvišenija nauka, koja 
svu čovječju mudrost nadvisuje, eminentno praktični 
značaj. Pomoću natprirodne se milosti kršćanska teo¬ 
rija ostvaruje u kršćanskom životu. Nijedna nauka, niti 
filozofska niti vjerska, nije urodila tolikim obiljem naj- 
savršenije svetosti i heroičke kreposti kao kršćanska. 

Isus je svoje evanđelje povjerio Crkvi. Crkva ne 
samo nepogrješivo tumači Isusovu riječ, pokazujući čo¬ 
vjeku put istine, nego ona ga i krijepi milošću Isuso¬ 
vom, da uzmogne prema spoznanoj istini živjeti, te tako 
i u sebi i u čovječjoj zajednici ostvarivati namisli Božje 
Providnosti. 

Ovoj Crkvi treba da se i mladi čovjek posve povjeri, 
kao dijete majci, jer nužno treba njezina vodstva i pomoći. 
Bez Crkve uzaludno je sve nastojanje, da se uzgoje pot¬ 
puni ljudi, pravi čelik značajevi. Ogromne su naime za¬ 
preke, što osujećuju ovo nastojanje; samo je Crkva vrsna, 
da ih svlada natprirodnim sredstvima, kojima raspolaže. 

Ove zapreke izviru ponajviše iz pokvarene čovječje 
naravi. Prije svega ističem sanjarstvo i sentimentalnost, 

na koju mladić već po naravi naginje. Ništa više ne 
tupi spoznajne sile, više ne ubija moralne snage volje 
kao prebujna mašta i razuzdano čuvstvo. Zato su ro¬ 
mani i neumjereno beletrističko štivo za viši duševni 
život, za osvješćenje i moralnu samoniklost mladog 
čovjeka otrov, smrt. Jedino Crkva pruža ovdje izdašniju 
pomoć. Dok Crkva u jednu ruku obasjava mladi duh 
čistim i neokaljanim zrakama objavljene nauke, prika¬ 
zujući mu božansku istinu o Bogu, o svrsi, o neumr- 
losti, o vječnosti u svoj ozbiljnosti, te nalažući mu vjež¬ 
banje kreposti i vršenje kršćanskih dužnosti kao uvjet 
vremenitoga i vjekovitoga spasa; u drugu ga eto ruku 
primjerom Isusovim i sijaset svetaca dražesno i ljupko 
sebi privlači, pružajući hranu njegovoj mašti i čuvstvu, 
budeći u njem zanos za idealima. U Isusu i svecima 
pokriva se idealnost i realnost, pa tako eto nestaje za 
mladoga čovjeka pogibli, da bi prevršio granice zdrave 
idealnosti i poezije, te zašao u maglovite sfere sanjar- 
stva i sentimentalnosti. Uza sve to, da njeguje poeziju 
i čuvstvovanje, što i neodoljivo iziskuje mladenačka 
narav, on će se ipak, praćen svjetlom neprolaznih istina, 
te potaknut svetačkim primjerima na ozbiljni rad sa- 
mousavršivanja, sve više i više vijati prema svrsi mla¬ 
denačkog uzgoja: kršćanskoj čelik značajnosti. 

Ima i drugih grebena, koji sprečavaju djelo samo- 
usavršivanja, a to su: oholost i neposlušnost, pohlepa 
za udobnošću, sebičnost i samoživost, zavist — sve ža- 

los ni plodovi istočnog grijeha i ostavština naših pra¬ 
roditelja. Koga je nadvladala samo jedna od ovih mana, 
on će ostati njezin rob, te će njoj žrtvovati svoje sile, 
a njegov će se idealizam svesti na kult sama sebe, na 
promicanje osobne koristi. I proti ovim razaračima idea¬ 
lizma i čelik značajnosti imade samo jedno sredstvo, 
jedan ustuk: milost Isusova, šio je čovjeku pruža sveta 
Crkva. Samo milost čuvat će ga u prijateljstvu Božjem, • 
samo milost uspostavit će to prijateljstvo, ako ga je iz¬ 
gubio ; samo milost ulijeva mu nove snage, da ustraje 
u boju proti ovim »domaćim neprijateljima «, koji ne¬ 
prestano iz zasjeda vrebaju na nj. Prave kršćanske 
značajeve može uzgojili samo milost Kristova. 

Zato Vam i svojski preporučam, čitajte i opet či¬ 
tajte, pa razmišljajte, što pisac u 4. poglavju ove knjige 
tako istinski i lijepo govori o »znamenitosti i praktičnom 
značenju sveze s Bogom«. Od ove sveze zavisi sve. Nu 
opet: ovu svezu sklapa i podržaje samo posvećujuća 
milost. Uz ovu milost i ustrajno sudjelovanje s njom 
usvojit ćete sve više i više one divne kreposti, o kojima 
taka lijepo pisac raspreda u 5 , 6., 7. i 8. poglavlju, kre¬ 
posti, a koje udaraju temelje kršćanskom čelik-značaju : 
srčanost, ljubav k istini i pravednosti, kršćansku mu¬ 
drost i samozataju, poniznost, čistoću. 

Sto više budete utvrđeni u ovim krepostima, to će 
više nestajati u Vama maglovitog besplodnog sanjar- 
stva i sentimentalnosti, to će više stupati u pozadinu 

Vaš »ja« i nečastiva mu pratnja, te će Vašom pameću 
ovladati trijeznost zdrave logike, Vaše će srce ožariti 
plamen čistog idealizma, a volja će se Vaša oduševiti 
heroičkom ljubavlju za rad, zavoljet će žrtve za uzvi¬ 
šene ideale vjere i domovine. 

Ljubav prema bijednom potištenom radničkom na¬ 
rodu, kojoj je pisac posvetio 9. poglavlje, ova će ljubav 
sama po sebi nadoći kao najdivniji i najslađi plod 
duhom Isusovim preporođene mlade hrvatske inteligen¬ 
cije. Što bismo mogli uzvišenije, što idealnije zaželjeti 
na ovoj zemlji nego — uz kraljevstvo Božje kra¬ 
ljevstvo kršćanskog demokratizma? Nu tuj ne 
mogu, a da Vam, mladi prijatelji, i opet ne naglasim, 
kako Vam valja zakone kršćansko-demokratske akcije 
crpsti iz vrela Isusova evanđelja, kako ga tumači 
katolička Crkva, a ne kako se sviđa ma kojem mo¬ 
dernom »amateur-kršćaninu«, koji se srami biti katolik. 
Takav bi se demokratizam naskoro izrodio u demago- 
gizam, koji se u biti ne razlikuje od revolucijonarnoga 
socijalizma. Svete i čiste požrtvovne ljubavi prema puku 
nema bez božanskog načela Isusove objave, ona je od 
potonjeg neodjeljiva,^ kao što je sunčani žar neodjeljiv 
od sunčane zrake. Čisto, neokaljano neka se svijeti na 
Vašem barjaku kršćansko katoličko načelo! 

Ja eto u duhu već gledam i pozdravljam prve zrake 
onoga velikoga dana, kada će se skršiti u Hrvatskoj sila 
bezbožnog nadriliberalizma, te će kršćanski pobožni 



















puk zaposjesti kormilarsko mjesto. Neka Providnost 
Božja pospješi onaj dan. Nu i to će opet stajati naj- 
većma do Vas, mladi prijatelji, do Vaše veće ili manje 
ljubavi prema velikom hrvatskom patniku u seljačkoj 
haljini. Caritas nescit tarda molimina. Hoćete li pak, 
da Vam se srce raspali plamenom najčišće ljubavi 
prema milom kršćanskom puku, a Vi pristupite k vrelu 
presvete Euharistije, ove najidealnije demokratske insti¬ 
tucije: tuj ćete naći prisutna Onoga, koji je u svojoj 
neizmjernoj ljubavi ostavio nebo, da »umre za narod svoj 
i da rasijanu djecu Božju skupi u jedno«. (Iv. 11, 52.) 

Ako me ljubite, primite ovu zlatnu knjigu kao Vaš 
»vade mecum«. Nosite je sveđer u džepu, da se uz- 
mognete u svako vrijeme, u svim prilikama u nje kao 
u najvjernijega prijatelja popitati za savjet, a blago 
Vama, ako se budete ravnali po njezinoj nauci. 

U Krku, na Božić 1910. 


f Dr. Anton Mahnić 

biskup. 
















Poglavlja. 


1. Temelj je našemu radu etična samonaobrazba na 
religioznoj podlozi. 

2. Glavna je smetnja u našemu napretku polovično 
kršćanstvo i puko teoretsko kršćanstvo. 

3. Kršćanstvo traži čitavoga čovjeka. 

4. Važnost i praktično značenje sveze s Bogom. 

5. Odlučnost, zauzimanje za istinu i pravednost. 

6. Kršćanska mudrost i svladavanje samoga sebe. 

J. Ključ svim uspjesima je poniznost. 

b. Beati mundi corde, quoniam ipsi Deum videbunt. 

9. Ljubav prema narodu. 

10. »Ako ne budete takvi kao djeca . . .« 

11. Molitva, Sveta Euharistija i život sa Crkvom. 

1. Osnov je našem radu etička samonaobrazba 
na religioznoj podlozi. 

U katoličkoj organizaciji, u prosvjetnom, socijalnom 
i političnom djelovanju katolika ima omladina, oso¬ 
bito akademska, posebnu zadaću; nije naime zvana 
samo zato, da djeluje u duhu i pravcu onih, koji su 
kao vođe na čelu katoličkim strankama i društvima, 
već u prvom redu, da cijelom radu poda je život, 
da ga krijepi i osvježuje, ako bi drugi izvori 
presahnuli. U tom obziru iza svećenstva, napose iza 
našeg episkopata, gotovo prvo mjesto zapada našoj 
inteligentnoj omladini. 

Zato je naša akademska omladina prema Bogu, 
kojega je djelo u eminentnom smislu riječi naša katolička 
organizacija, u istom položaju, kao one sluge u evan¬ 
đelju, kojima je Gospodin Isus Krist dao bogate ta¬ 
lente, da ih ne samo savjesno čuvaju, već i množe. 
Među tim se kapitalom na najodličnijem mjestu nalazi: 
religiozna naobrazba, pobožnost i kršćan¬ 
ski moralni život. Religiozna i etička naobrazba, 
moralna jakost, duboko pouzdanje u Boga kod 
katoličke omladine onaj je izvor, iz kojega se razlije¬ 
vaju potoci života po cijeloj katoličkoj organizaciji. 

Ali nažalost svijest, da svako katoličko djelo — 
ili kulturno ili socijalno ili makar političko — mora 
svojim korjenjem sezati duboko u katoličku po¬ 
božno st i iz nje crpsti svoju moć, nije uvijek ni 
među katolicima tako tvrda i duboka, kako bi morala 
biti. Ne da se naime tajiti — a tko bi između nas to 
tajio, bio bi neiskren prema drugima i sebe bi varao 
— da smo mi katolici odviše djeca svojega 
doba, te se besvijesno i nehotice dajemo previše vo¬ 
diti od tijeka vremena, od moderne kulture i od pre¬ 
vrtljive mode. Radi toga se događa, da se kojitaj mladi 
čovjek svim silama baci na politički, socijalni i znan¬ 
stveni rad u korist katoličke organizacije, a pri tom 
zanemari vjersku i etičku samo naobrazbu, 
prepusti, da drugi oživljuju vjerska načela pojedinaca 
u našim strankama i društvima, te uz marljivo djelo¬ 
vanje prema vani zaboravi na usavršivanje sama 
sebe, na preporođenje vlastitoga duha u Kristu. A ipak 
bez vlastitog pojedinačnog preporoda u Kristu nema 
preporoda u Kristu ni za cjelokupnost na prosvjetnom, 
gospodarskom i socijalnom polju! Poradi krivog tako 
zvanog modernog svjetovnog naziranja misle mnogi 
katolici, da će se novi čovjek razviti kao potreban pro¬ 
dukt opće naobrazbe i kulture, da će samo socijalno 
cijelo među masama i uopće velika politička i ekonomska 
gibanja stvoriti i uzgajiti nove bolje ljude. Nu ta velika 
gibanja i težnje urodit će samo novim prilikama, 




3 


koje će dobro djelovati na pojedince, ali nikako ne 
može socijalno i političko djelovanje, bilo ono 
ma kako veliko, nadomjestiti djela samouz- 
goja, pa tako se moraju pojedinci kao i prije sami 
etički uzgajati i usavršivati. To je potreban preduvjet, 
bez kojega ni najintenzivnije ljudsko naobrazbeno i 
organizatorno djelovanje ne može imati pravog i trajnog 
uspjeha. Žalosno je, da katolici na to zaboravljaju! 

Vrijeme je zato, da ogledamo sami sebe, kako je 
s nama u tom obziru. 


2. Glavna je smetnja u našem napretku polovi¬ 
čno kršćanstvo i puko teoretsko kršćanstvo. 

Gotovo svi bez izuzetka pobolijevamo na tom, što 
plovimo previše u tijeku tako zvane moderne kulture, 
da se u njem utapamo i mislimo, da ne možemo iz 
njega napolje; sami se sebi pričinjamo previše kul¬ 
turno opterećeni, pa se ne usuđujemo izaći ispod jarma 
dnevnih nazora. Kršćanin nije rođen ni iz krvi ni iz 
mesa, već od Boga, kako je to Isus rekao Nikodemu. 
Bog nas svaki dan lako rodi iznova, pa nam 
je zato lako pomoću njegove milosti dići se nad dnevna 
mišljenja po riječi apostola Pavla: »Sve mogu u onom, 
koji me jača.« Tko pak na to ne pazi, koga ne tare 
briga za rođenje iz Boga, tko za to nema ili ništa ili 
bar ne dosta smisla, taj će se zadovoljiti s p o 1 o- 

l* 






4 


vičnim kršćanstvom, s tom rak-ranom mnogih 
modernih katolika, koji su kadri po vanjštini i najtvrđu 
organizaciju katoličku iznutra oslabiti. 

I zaista, mnogo ih ima i među nama, koji s obzirom 
na kršćanstvo udaraju tako zvanim srednjim putom, 
dok izvana, u javnosti mnogoputa to revnije rade za 
ostvarenje katoličkih načela, što se iznutra u njima 
ćute manje postojani. U tom se obziru mnogi inteli¬ 
gentni katolik ništa ili malo luči od one mase kršćana, 
koji misle, da se život i saobraćaj u društvu, novčane 
spekulacije, obogaćivanje, ženidba, politika i tomu slično 
ništa ne tiče kršćanskog religioznog čuvstva i da u te karte 
Bog nema prava zaviriti. Nu tek ako se takvim ljudima 
kod tih poslova njihova svakidašnjeg života dogodi 
kakva nesreća, onda istom stanu vapiti k njemu i 
Bog se tada mora zadovoljiti s tim, da ga iz straha 
mole, mjesto da vise o njem iz one nepojmljive lju¬ 
bavi po riječima psalmiste: »Visjela je duša moja o 
Tebi, žeđao je duh moj za Tobom!« 

Moderno čovječanstvo drži samo po sebi razum¬ 
ljivim, da su Isus, sv. Franjo Asiški, sv. Klement 
Marija Hoffbauer živjeli onako, kako su učili, a isto 
tako drže samo po sebi razumljivim, ako kršćani ne 
žive tako kako govore. Kakva li naopaka nazora! 
Ta Isus je živio zato tako, da i mi tako živimo, pa 
ako i nije moguće da budemo potpuno savršeni, ipak 
tieba da smo, koliko je m o g u će, najbolje savršeni, 

te da za tim uistinu težimo. Pa i moderni katolik govori 
ili se bar tako vlada, kao da bi kršćanstvo bilo pre¬ 
visoko, preidealno i u potpunom opsegu za da¬ 
našnje doba nemoguće, te ga stoga mnogi ne shvaćaju 
ozbiljno ne imajući na umu, da je Isus onima, koji se 
hoće nazivati kršćanima, zapovjedio, da se ne 
smiju natrag okrenuti, ako prihvate za plug, s 
kojim se režu u zemlju brazde nebeskog kraljestva. 
Kršćanstvo je dakle vrlo ozbiljna stvar, pa moramo biti 
sami sa sobom potpuno na čistu, a ne da mu se još ugib- 
ljemo, kako to na žalost danas običavaju i mnogi kršćani. 

Kad bi bilo istinito, da kršćanstvu u potpunom 
opsegu nije moguće udovoljiti, tad bi bilo nerazumljivo, 
zašto se takve vjere uopće ne okanimo. Jer kršćanstvo 
nam nije tek onako dano, ta sam Bog je dao život za nj! 
Kršćanstvo nije igračka ni šala, ono nije za etiketu, pa 
silno mnogo škodi sebi i drugima onaj, koji n. pr. plovi 
s katoličanstvom samo radi mode ili radi duha vre¬ 
mena ili zato, što je moderno brojiti se u katoličku 
stranku. Takvi su ljudi slični onomu, koji je došao na 
svadbovanje, pa su mu drugi ponudili svatovsko 
odijelo, a on ga nije htio, jer da je za takvo društvo 
dobro i svagdašnje. Kad ga je pak kralj vidio, dao ga 
baciti napolje — na zimu i u noć. Kršćanstvo je 
velika stvar, koje se nije moguće otresti s ispri¬ 
kom, da je preteško, pa da nam je zato slobodno 
kršćanstvo objesiti pred vrata naše duše samo kao firmu, 

a dušu ostaviti da žive tako, kao da je za nebesa 
odviše zla, a za pakao odviše dobra. Božje milosrđe 
je veliko, nu što se takvim dušama ipak uza sve to 
lako dogodi, govori nam evanđelje u paraboli o ludim 
djevicama. I one su ponijele sa sobom svjetiljke, ali 
bez ulja, isto tako, kao i oni katolici, koji se zadovo¬ 
ljavaju s katoličkim imenom, s izvanjim djelima i uspje¬ 
sima na polju katoličke organizacije, a nemaju ulja — 
katoličkog duha, koji hrani svjetiljku. I kad je o 
ponoći nadošao nebeski zaručnik, tek tad su opazile, 
da im svjetiljke gasnu; zaručnik se nije obazro na nji¬ 
hove prošnje i isprike, već im je rekao: Uistinu, ne 
poznam vas! 

Zapravo mnijenje, da je kršćanski vrlo teško živjeti, 
fatalna je zabluda. Kad bi to bila istina, tad ne bi bilo 
moguće razumjeti, zašto se Isusova nauka nazivlje ve¬ 
sela vijest i zašto su sve bogobojazne duše u Izraelu 
na glas o rođenju Mesije uskliktale od veselja, zašto 
se Marija radovala veličajući Boga, zašto je Elizabeta 
tako blagosivljala Majku Božju, zašto je Zaharija za¬ 
pjevao hvalospjev zanosno hvaleći onoga, koji je došao, 
da nas oslobodi iz neprijateljskih ruku, e da bi mu 
služili u svetosti i pravednosti cio život. 
Ako je dakle moguće služiti Bogu u veselju, kako 
on to zahtijeva, tada također ne može biti teško ispu¬ 
njavati njegove volje. Pa zar nije sam rekao, da je 
njegov jaram sladak i da je njegovo breme lako ? 



Ako promotrimo, koliko se o Bogu i vjeri piše 
i kako se vrlo naglašuje katoličanstvo, a kako se pre- 
mnogi upravo boje očitovati pobožnost i omalovažuju 
pobožni život; ako pomislimo, kako se drugdje vrlo 
naglašuje dosljednost, a kako je malo poznamo u vla¬ 
stitom nutarnjem življenju ; ako razmotrimo, kako mnogi 
katolički radnik strastveno mrzi protivnika, koji nije s 
nama posve istih misli, a kako malo čestoputa mrzimo 
pogrješke svoje; pričinja nam se, kao da bi kršćanstvo 
bilo među nama tek nešto literarno. Tako su također 
farizeji i pismoznanci mnogo promišljali o Spasitelju, 
o njemu pisali i čitali, a kad se pokazala na nebu 
zvijezda, vrlo se uskomešaše zajedno s Herodom. Ne 
bi li se možda i mnogomu između nas danas jednako 
dogodilo, kad li nam n. pr. tko rekao: Čujte, Gospodin 
je pred vratima! treba da živemo čisto i pravedno! ? 

Ima ih, koji misle, da je dovoljno, ako kršćanstvo 
samo umom priznaju, pred drugima ga ispovijedaju i ovaj 
t. zv. kršćanski svjetovni nazor pred protivnicima ispovi¬ 
jedaju i brane. Nu kršćanstvo nije samo znanje, 
kršćanstvo nije znanost, kršćanstvo je življe¬ 
nje po Kristu, kršćanstvo je preporod duše, i tko 
hoće uistinu biti kršćanin, mora postati novi čovjek, 
iznova stvoren po milosti Božjoj. Ta je milost tako 
čudotvorna,da slab čovjek postaje odmah velik i moćan: 
i gotovo nitko ne zna, kako, zašto i kad, kako je o toj 
nadnai avskoj sili rekao Isus u razgovoru s pismoziiancem: 

»Ona je kao vjetar: puše, gdje hoće i ti slušaš njegov 
šum, a ne znaš, odakle dolazi i kamo ide; tako je kod 
svakoga, koji je preporođen iz duha.« Takav preporod 
je potreban, a ne samo pristup u društvo ili samo su¬ 
djelovanje u stranci: to je katkad vjetar, o kojem svaki 
znade, odakle duva i kamo smjera!... Kako je čovjek 
lako izvrstan socijalni organizator, spretan žurnalista, 
mudar političar u katoličkoj stranci, a uz to mlaki 
kršćanin, isto je tako lako učen bogoslov, sjajan po¬ 
lemičar i katolički učenjak, pa ipak slab nasljedovatelj 
Gospodinov. Niti za spas vlastite duše, niti za napredak 
i sve veće i veće usavršenje kršćanske svijesti među 
svim slojevima nije baš potrebno da upoznamo sve 
moguće znanstvene probleme, koji su s kršćanskim vjero- 
ispovijedanjem u svezi, niti se od nas traži, da o Bogu, 
o svim njegovim svojstvima i misterijima što više zna¬ 
demo, da smo pred svijetom na glasu sa svoga bogo- 
z n a n s t v a, već se traži od nas u prvom redu odanost 
Bogu, pouzdanje u nj, što dublja ljubav i pokornost. 
U tom je pogledu svaki od nas dužan, da bude mistik, 
što se ima tako razumjeti, da svoje biće što većma 
pnvežemo uz biće Božje, da mu postajemo sve većma 
slični. Imitatio Christi je najbolje bogoznan- 

StV0, kako ]e rckao Toma Kempenac: »Tko je rad 
riječi Kristove potpuno i slatko razumjeti, treba da na¬ 
stoji, kako će sav svoj život njemu priličnim učiniti, 
oja ti korist, da se o Trojstvu visoko prepireš, kad 

nijesi ponizan, te si mu zato i mrzak?« (Nasljeduj 
Krista, knjiga I., glava I.) »Vanitas vanitatum et omnia 
vanitas praeter amare Deum et illi soli servire«: uza¬ 
ludno je i isprazno mudrovanje sve osim ljubiti Boga 
i njemu jedinom služiti! Pojmovima označujemo 
Boga, a zbiljskim se kršćanskim životom s njim sje¬ 
dinjujemo, i ta sveza s Bogom jest ono, što 
je jedino potrebno! Boga i Božjih stvari uopće 
ne možemo posvema dokučiti, ali stalno znademo, kakav 
ima da bude naš odnošaj prema njemu. Što je Bog u 
sebi, to nam nikad ne može biti potpuno jasno, ali 
sasvim nam je jasno to, što je prema nama i kako 
se moramo mi vladati prema njemu. Lijepo je, ako Boga 
i intelektualno sve većma spoznajemo, korisno je, kad 
znademo kršćanstvo kao svjetovni nazor bistrim ra¬ 
zumom lučiti od drugih, te ga braniti. Nu kako se lako 
dogodi, da o Bogu više govorimo, nego po njem ži- 
vemo, da svoj život mjesto po njem, ravnamo po drugim 
stvarima i da se podajemo duhu vremena, mjesto da 
dušu svoju usidrimo u njem. Sv. Augustina nijesu obra¬ 
tile filozofske dedukcije ni govornički dar sv. Ambrozija. 
Obratio se, pošto je čuo o životu egipatskih pokornika, 
te ga moć njihova primjera ganula. Kad je Isus jednom 
disputirao s pismoznancima, te ih oštrinom svoga uma 
znanjem sv. pisma i finom ironijom pobijao, ‘ pristupi 
k njemu pismoznanac, kojemu se to sviđalo, te zapita 
Gospodina, koja je zapovijed po njegovu mnijenju naj- 

veća. Isus mu odgovori: ljubiti Boga i bližnjega. Na to 
će mu pismoznanac: pravo kažeš, jer ljubiti je Boga 
bolje nego paljenice i krvne žrtve. Gospod mu odvrati: 
Ti ni jesi daleko od kraljestva Božjega! Nijesi da¬ 
leko! ali u njem još nijesi, jer si istinu spoznao, nu 
ne ravnaš se po njoj. Mnogoga bi od nas, koji se 
odlikuje revnošću za katoličku stvar, vrlo zaboljelo, 
ako bi mu tko, mjesto da ga pohvali, samo rekao: ti 
nijesi daleko od Božjega kraljestva... Da budemo kao 
katolici vrijedni višega naslova i boljega priznanja nego 
je ovo, moramo se uvjeriti, da prije svega treba da 
žive : mo kršćanstvom i to smjesta! Ne obećavaj 
samo, ne zadovolji se samo s tako zvanim »čvrstim« od¬ 
lukama, ne žive kršćanstvo tek u mašti, ne piši dnevnika 
punih prijekora sama sebe i visokih nacrta za budućnost, 
nego mirno, bez tragike i šuma, bez eklata začni odmah 
kršćanski raditi, jer se u kraljevstvu Božjem plaća samo 
u gotovu. U običnom je životu ružno od čovjeka, ako 
svoje dugove odgađa ili dopušta, da ih drugi mjesto 
njega plate, a u duhovnom životu malo marimo, što 
mora Bog na nas čekati do konca i što moraju drugi 
moliti za nas. Prijatelji! budimo kavaliri i prema Bogu! 
Živjeti životom katoličkim ne da se na tuđi račun, 
kako su mislile lude djevice, koje su molile mudre, 
neka im posude od svog ulja — ne! Katolički mora 


svatko sam što većma i intenzivno živjeti te dati Bogu, 


koliko najviše može. 

Polovično kršćanstvo ne vrijedi ništa, vrijeđa Boga, 
a nas ponizuje. Inteligentni katolički mladić neka uvijek 
nastoji živjeti u visokim mislima a prezirati 
maljušne stvari i skrbi, što bi ga mogle smetati u vla¬ 
stitom usavršivanju. Najveća pak misao jest kršćanska 
misao. 

Istoga je izvora kao ono polovično kršćanstvo, 
što smo ga opisali i kakvo bi se moglo naći i u revnih 
katoličkih strančara, također tako zvano nestrancarsko 
kršćanstvo. Istoga izvora: jer kao što mnogi radnik na 
polju kršćanske kulture i socijalnih reforma zanemaruje 
unutrašnji kršćanski život, tako ga mnogi katolici, koji 
su sami za sebe često uistinu pobožni i bogoljubivi, 
zanemaruju izvana, prema svijetu. Dašto da se često 
događa, te katolik, koji se boji boriti se u javnosti za 
oživotvorenje kršćanskih načela, ujedno i sam u svom 
srcu ohladni za kršćanstvo. Tako je uistinu obično u 
životu. Ovaj se boji za prebendu, onaj se ne bi rada 
zamjerio svojemu patronu, treći opet kod svake stvari, 
ma koliko se ticala njega samoga i Boga, pita najprije, 
što će reći javno mnijenje itd. Takvi su ljudi slični 
Petru, koji je u vrijeme, dok je Kajfa preslušavao Isusa, 
stajao pred vratima i čekao, što će reći zastupnici obla¬ 
sti i stranke tada na vladi, prije nego se odluči za Krista. 
Takvi ljudi nijesu svijesni, kako su veliku odgovornost 
sebi sa svojim — rekao bih u tom slučaju — kvije- 
tizmom nakopali na glavu pred Bogom i poviješću. 

Francuski nam pozitivistički povjesničar Hipolit Taine 
u svojem velikom djelu »Izvori moderne Francuske« 
uvjerljivo opisuje, kako je bio sasvim nepotrebnoj, na¬ 
silnoj i tek od neznatne manjine u Parizu izazvanoj 
velikoj revoluciji kriv zapravo majoritet miroljubivoga, 
vjernoga i dinastičnoga francuskoga naroda, koji bi 
mogao u istom Parizu najvećom lakoćom odmah ugu¬ 
šiti revolucionarni pokret, što su ga njetili slobodo- 
mišljenjački agitatori i malobrojna besposlena terori¬ 
stička klika, kad se ne bi bio dao svladati od vlastite 
ijenosti i kad ne bi bio pustio, da se događaji razvijaju, 
kako su se i razvili. 


3. Kršćanstvo traži čitavoga čovjeka. 

Za naša vremena, gdje za Božju misao nikad ne 
možemo dosta učiniti, vrlo je neprikladno one vrste 
kršćanstvo, koje bi se možda dalo pravo označiti riječju 
samo-korektno. Ima naime doista mnogo takvih 
katolika, koji Božje i crkvene zapovijedi izvana točno 
više. Naći ćemo n. pr. dama, koje s velikom mar- 
Ijivošću priređuju soareje i izložbe u dobrotvorne svrhe 
te na taj račun da se poslužimo riječima jednoga 
modernoga asketski obrazovanoga mislioca — zahtije¬ 
vaju od Boga tako reći »Sperrsitz« u nebu. Nu ako 
promotriš takve katolike izbliže, čini ti se, da u nji¬ 
hovim srcima ne plamsa onaj plamen ljubavi, što dušu 

tako prožima, da izgara od ljubavi, nego ona svjetlost, 
štono je rađa električna struja u žici, koja se nalazi u 
žarulji bez zraka — svijetli se, ali ne gori. A napiotiv 
kako bismo baš u današnje vrijeme krvavo trebali 
gorljivih ljudi, koji bi s veseljem i zanosom radili i 
molili, i koje bi žarila ljubav, te bi mogli svaki čas reći 
s Apostolom: »Tko će nas rastaviti od ljubavi Božje? 
Nevolja li ili tuga? ili progonstva? ili glad? ili golo¬ 
tinja? ili strah ili mač? U svem ovom pobjeđujemo 
radi onoga, koji nas je ljubio. Jer znam jamačno, da 
ni smrt, ni život, ni anđeli, ni poglavarstva, ni sile, ni 
sadašnjost, ni budućnost, ni visina, ni dubina, ni druga 
kakva stvar ne može nas razdvojiti od ljubavi Božje, 
koja je u Kristu Isusu, Gospodu našemu!« Zaista sav 
je smisao kršćanske vjere u tom, da Boga 
ne možemo nikada dosta ljubiti, nikada dosta 
napredovati u kreposti i duševnoj ljepoti, da ne možemo 
nikada dosta ljubiti svoga bližnjega te dobrim djelima 
sebi krčiti put u vječnost. Kršćanstvo je po Pavlovim 
riječima kraljevstvo »preobilne milosti«. (Rimlj. 5, 20.) 
I doista, duša naša treba da uvijek kipi od preobilja 
svetosti i dobrote, to više, jer živemo u vremenima, 
gdje se drmaju svi osnovi, na kojima stoji čovječje 
društvo, te gdjeno knez tame tolikom vlašću i moćju 
zavodi i smućuje duhove. Ne bi ništa škodilo današnjim 
katolicima, da imadu nešto od onoga duha, štono su 
ga imali mnogi prvi kršćani, koji su, videći toliko zla 

na svijetu, iščekivali skori dolazak Kristov, pa su zato 
to kreposnije živjeli, što su se više drugi oko njih va¬ 
ljali u grijesima, požudi i nepravdi. Tada je pisao sveti 
Pavao Solunjanima: »Da ne spavamo kao ostali, nego 
da pazimo i da budemo trijezni! Budite veseli i molite 
se bez prestanka!« U one dane govorio je i Petar 
kršćanima: »Ljubazni! Čekajući novo nebo i novu 
zemlju starajte se, da vas on nađe čiste i prave u 
miru. Napredujte u milosti i u poznanju Gospoda 
i Spasitelja našega!« Napreduj! to neka bude naše 
geslo! High! higher! Visoko! uvijek više! I ako danas 
pozove Bog kojega mladića u redove katoličkih bojov¬ 
nika, tad jamačno od njega traži, i ako su teške pri¬ 
like, koje u naše vrijeme okružuju katolike, ono isto, 
što je u svoje doba zahtijevao Krist od židovskoga 
mladića, kad je ovaj pristupio k njemu pa mu pripo¬ 
vijedao, kako točno vrši zakon: da živi čisto, ne laže, 
štuje roditelje itd. Isus mu je naime odvratio, d a 
mora srce svoje posvema otrgnuti od zemlje 
i zaboraviti na svaku drugu strast i ljubav osim žarke 
ljubavi prema Bogu. 

4. Znamenitost i praktično značenje sveze 
s Bogom. 

Sto dakle u prvom redu trebamo? Koja je naša naj¬ 
znamenitija zadaća? Kako će mladi katolički inteligent 
najbolje pokazati svoje katolištvo? Što nam najčvršće 


jamči, da će naš rad na kršćanskom kulturnom i kr¬ 
šćanskom socijalnom polju biti uspješan? Sveza s 
Bogom! Postanimo svi Božji saveznici pa nam je 
pobjeda stalna, čim ozbiljno ugovorimo pakt s njim 
te ga se vjerno držimo. Prečudno se čovjeku katkad 
čini, kako ljudi uistinu za Boga vrlo malo mare. Svezu 
s Bogom — to drže premnogi tek za lijepu riječ, kojom 
ne možeš n. pr. speći kruha ili stvoriti program za 
kakvu stranku. Neka bude zadaća katoličkom inte- 
ligentu, da opet probudi u ljudskom srcu 
s m i s a o za t a ko v e 1 i k u, uzvišenu i značajnu 
stvar, za znamenitost, što je ima usko i čvrsto savez¬ 
ništvo s Bogom za čitav naš život i rad, ma bio još 
tako neznatan i svagdašnji! Kad bismo se zaista osje¬ 
ćali saveznicima Božjima, koliko bismo lakše postiza¬ 
vali svoje svrhe, toliko bismo manje teškoća imali da 
svladamo, kako bi nam sve išlo glade ispod ruku, 
koliko bismo manje pogrješaka učinili? Po riječi ne¬ 
koga modernoga mislioca, duša, koja nije s Bogom u 
svezi, nalik je na pristanište, kojemu zatvaraju ulaz 
pećine i pijesak. Život u njem zamire, a ulice postaju 
puste i prazne. Kad se duša opet povrati k Bogu, tad 
je, kao kad se silno more opet razlije po luci: svježi 
valovi ponovno zapljuskavaju u nju, grad oživi, lađe 
donose blago i bogatstvo. Duša, združena s Bogom, 
crpe preobilno iz njegova neizmjerna bića. Zar je to 
možda štetno za modernog katoličkog inteligenta, koji 

radi za blagostanje svojega naroda? To nijesu nikakve 
»visoke« ili »pobožne« ili »nepraktične« stvari, »što se 
tiču tek pojedinih individualnosti« — ne, prijatelju! to 
je stvar znamenita i od prijeke potrebe za 
sva koga. Sveza je s Bogom od prevelikog prak¬ 
tičnog značenja, nije samo za mistički raspoložene 
duše, ili za stare žene, nego je potrebna svakomu, a 
katoliku kao svakidašnji kruh. A u čem stoji sveza 
s Bogom? Za to ne treba nikakvih učenih knjiga, pa 
ni tako zvanog traininga u modernom smislu, nikakvih 
posebnih poteškoća i tajnoga znanja, nikakve »teosofije« 
— sve nam to kaže katekizam, a učini dobra i vesela 
volja uz pomoć preobilne milosti Božje. Ako gledamo 
tu stvar s toga stajališta, koliko je modernom čovjeku, 
dakle i katoličkom inteligentu, posebno potrebna, rekli 
bismo, da se sveza s Bogom ukazuje osobito u tom, 
da se Bogu u svakoj stvari djetinjski i 
veselo povjerimo, da stupimo potpunoma i bez 
pogađanja u njegovu službu i da se u svako vrijeme 
i u svakoj, pa i u najmanjoj stvari, osjećamo kao 
oruđe u njegovim rukama. To neka bude duh 
našega programa! U tom je pogledu Lav Nikolajević 
Tolstoj dao dobar primjer, kad je rekao, da smo mi 
kao konj, koji je upregnut i juri dalje, a put i svrhu zna 
samo Bog, koji je naš neomeđeni Gospodin. I čini nam 
se, da se upravo misao o gospodstvu Božjem 
između svih religioznih misli u modernom čovječanstvu 

najviše zaboravlja, jer dakako zlo djeluje i na mno¬ 
goga katolika. Modernomu čovjeku manjka osjećaj 
ovisnosti o Bogu i zato je nutarnji život moder¬ 
noga čovjeka tako sterilan, zato su moderna srca tako 
nemirna, i moderne volje tako razbite. Tko se u Boga 
potpuno pouzda, kao dijete, što više jače od djeteta, 
taj će uvijek nešto korisna raditi, ne će se s brigama 
natezati, niti će se mučiti za sitnice i sa sitnicama, taj 
će uvijek gospodovati nad svojim čuvstvima, raspolo¬ 
ženjem i strastima — a to je ono, što mora biti dnevni 
red za svakoga kršćanina. Tko pak Boga nema nikako 
u mislima i ne ćuti gotovo nikada njegove blizine, 
vodstva i gospodstva, taj je igra svojih nagnuća i 
svoga »štimunga«, taj žive u vječnim mukama i brigama, 
taj se sam muči i sam sebi ogorčava život, a to je 
bitna oznaka »modernoga« čovjeka. Današnji ljudi hoće 
da sebi pomognu tim, da trainiraju svoju volju, da 
proučavaju život tako zvanih heroja čovječanstva i 
oduševljavaju se za ideal nesavladivoga čovještva, a 
taj je rad sebesvladavanja, nadvlađivanja i sanio- 
lspunjavanja uzaludan, jer nema alijance s Bogom 
Ako pak upravimo svoju dušu k Bogu, ako smo s 
njim po molitvi u neprestanoj svezi i ako oslanjajući 
se vecrna na njegovu moć, nego na svoju, nastojimo 
sto vise dobra učiniti i zla nagnuća u sebi ukrotiti: 
postat ce nam s vremenom najteža stvar laka duša 
vesela, duh miran i bit ćemo svoje i Božje pobjede 

tako svijesni, kao Isus, kad je rekao : »I vidio sam so¬ 
tonu, kako pada kao strijela s neba!« Ovako zlu stvar 
i svijet nadvladati moguće je samo saveznicima Božjim. 

Na programu pak Božjega saveznika stoji kao prva 
dužnost: učiniti u svem volju Božju. 

5 . Odlučnost, zauzimanje za istinu i 
pravednost. 

Jednom dođe nekoliko poganskih Grka na velike 
svetkovine u Jerusalim. Kad su čuli za Isusa, zamole 
kao sasvim na visini kulture stojeći ljudi, Andriju i 
Filipa, da ih Isusu preporuče, ne bi li ih pustio pred 
sebe, da bi ga kako interviewali. A Isus ih je ignorirao 
i nije se za njih brinuo, jer je došla ura muke, zna¬ 
menitiji trenutak njegova života. Evanđelja nam pripo¬ 
vijedaju, da mu je bilo tada teško i tijesno pri srcu, i 
rekao je: Moja je duša u stisci i kako da kažem, 
kako da se odlučim? Može biti, Oče, oslobodi me te 
ure? Ne! Reći ću: Oče, proslavi svoje ime! Glori- 
fica nomen tuum! — To mora biti i naše geslo, da 
se volji Božjoj uvijek bezuvjetno podložimo i da kod 
svake stvari postavimo za princip slavu Božjega imena, 
slavu njegovu, bilo nam to ugodno ili ne, pa makar se 
naše srce svijalo u bolovima. 

A Božju ćemo volju ovršiti — ako se opet oba- 
zremo na zadaće, što izviru za katoličkoga inteligenta 

iz pogrješaka modernoga vijeka osobito tako, d a 
budemo za katoličku stvar odlučni, neu¬ 
moljivi vijesnici i branitelji istine, u s p 1 a m - 
ćeni za pravdom! Jer upravo to je ono, glede čega 
vladaju u današnjem svijetu najgore pogrješke. 

Moderni svijet — i ovamo treba ubrojiti dosta 
dobrih katolika — pomišlja sebi Gospodina našega 
Isusa Krista čisto blaga, nježna, koji sve prašta — 
kao da nije nikada uskipio u srdžbi, da nije nikada 
osudio, da je gledao sve sa stajališta ljubavi i pustio, 
neka se stvari razvijaju, kako hoće. To je liberalni 
Krist, koji se od Isusa Krista, Sina Božjega, razlikuje 
kao noć od dana! 

Ne znamo, što ta liberalna slika o Kristu većma 
znači: ili potpuno iskvareni duh i volju, ili potpunu, 
upravo krutu ignoranciju glede svetih evanđelja. Već 
smo više puta razmišljali, gdje ima taj liberalni Krist 
pravi svoj izvor. Poznati Renan opisuje Isusa upravo 
tako, kako to godi liberalizmu: un rabbi delicieux — 
zove ga slatkim preljubeznim, djetinje ili žensko-nje- 
žnim učiteljem. — Nego taj Isus ima svoj izvor još 
dalje: u Martinu Luteru, dakle u protestantizmu. Kad 
je naime Luter naviještao onaj pogubni nauk, koji je 
kao najžešći otrov razorio i otrovao kršćanstvo: da 
nijesu naime za spasenje dobra djela nikako potrebna — 
te volja uopće nije slobodna i Bog vlada nad čovje¬ 
čanstvom kao fatum (De servo arbitrio, Op. Iatina7, sqq.) 

2* 

_ nego da je dovoljna samo vjera: tada je ana- 

baptist Toma Miinzer žestoko napao Lutera, pa mu 
po pravici očitao, da korumpira s tom naukom kršćanski 
narod, te među ostalim kazao o luterancima i ovo, da 
»propovijedaju Krista, koji je sladak kao 
med; koji je sve za njih pretrpio i sve badava 
dava«, da mogu pod tom izlikom »živjeti nepodoban 
život«.(Gledaj: Janssen, Geschichte des deutschen Volkes, 
II. sv., str. 395, 17. i 18. izdanje.) Tu je krivovjerac 
Toma Miinzer izvrsno pogodio! Medeni Isus, koji sve 
zabadava daje, to je ideal liberalnoga doba. 

R Isus uistinu nije bio takav. Svjetska povi¬ 
jest ne poznaje odlučnijeg, markantnijeg 
i muževnijeg karaktera, negoli je bio naš Spa¬ 
sitelj, pa i naša je dužnost, a osobito dužnost mla¬ 
doga katoličkog inteligenta, da svoj značaj približi nje¬ 
govomu. Odlučnost je osnovni potez značaju našega 
Gospodina. Nije nikada oklijevao; odmah, čim je na¬ 
stupio, tako je nastupio, da je svatko znao, što hoće; 
uvijek je hodao ravnim putem i istinu je kazivao tako 
oštro i odrešito, da se nije ugnuo niti finoj ironiji, niti 
žestokom sarkazmu, niti najenergičnijem protestu i naj¬ 
oštrijoj osudi, kada je to trebalo. Za svoje protivnike 
Isus nipošto nije bio uvijek un rabbi delicieux, pa i 
drukčije je bio u više slučajeva radije tvrd kao muž, nego 
nježan kao žena. Kad mu se jednom netko, oduševljen 
od njegovih govora, htio pridružiti, tobože slijedit ću 

te, kamogod pođeš, odgovorio mu je kratko i gotovo 
resko, da imaju lisice svoje brloge, i ptice svoja gni¬ 
jezda, a sin čovječji ni kamo bi glavu svoju položio. 
I kad je mnoštvo, oduševljeno njegovim govorom, pošlo 
za njim, obrne se i otpravi ih veleći: Što me slijedite? 
ta nijeste sposobni i voljni da sa mnom trpite. Tko hoće 
mene slijediti, taj mora i moj križ uzeti na rame i nositi 
ga. Da, ostavit mora majku i oca i sestre i braću i 
mrziti ih poradi mene, ako je potrebno. Vi ste upravo 
onakvi, kakav je bio onaj kralj, koji je išao u boj 
proti svom neprijatelju, a nije prije prebrojio svojih 
vojnika, da li može računati na pobjedu. Kad ga je 
na poslednjoj večeri Filip zamolio: Pokaži nam Oca! 
odgovorio mu je nevoljko: Toliko sam vremena bio s 
vama, mučio se s vama pa još i sad me ne poznate i 
ne poznate moga nauka. Isus je izgovorio programa- 
tične riječi glede odlučnosti i poslanstva, što ga je imao 
u tom pogledu: »Zar mislite, da sam došao, da do¬ 
nesem mir na zemlju? Kažem Vam, ne mir nego svađu. 
Jei od sada će u svakoj kući, gdje ili je pet, trojica 
biti proti dvojici i dvojica proti trojici; otac proti sinu 
i sin piotiv oca, majka protiv kćeri i kći protiv matere; 
punica protiv snahe i snaha protiv punice!« »Un rabbi 
delicieux« u Renanovom smislu ne bi nikako mogao 
ovako govoriti, a ni Isus, kako ga sebi pomišlja Lav 
ikolajević Tolstoj, da je naime učio ne protiviti se zlu 
- takvi Isus ne bi nikada izustio onakvih riječi. Kako 

nekoji! Ta Isus je Krist, onakav, kakvoga pozna Crkva, 
tako revnovao za istinu i pravdu, da u svojem oduše¬ 
vljenju gotovo nije mogao dočekati dana, kad će nje¬ 
gova nauka pobijediti onaj svijet, o kojem je još malo 
pred svojom smrću govorio, da ga mrzi: »Donesao 
sam oganj na zemlju i kako teško čekam, da se 
upali!« Nešto ovakvog ognja, nešto ove — rekao bih 
— svete nestrpljivosti treba svakomu modernomu ka¬ 
toličkomu srcu! R moramo biti i stalni, da će naš 
oganj užeći, stalni moramo biti za svoj sigurni uspjeh, 
to pak možemo samo tada, ako se u Boga potpuno 
pouzdamo. U tom leži tajna pobjede, tajna kršćanskoga 
heroizma, tajna nadčovještva u katoličkom smislu. Kako 
Isus nije bio sanjač, nije govorio niti mase oduševlja¬ 
vao na slijepu sreću, tjeran samo svojim žarkim čuv¬ 
stvima, nije bio fanatik, ili pak demagog i demokratski 
sentimentalist, koji je sam ovisan o masi i njezinim 
instinktima, nego je točno poznavao svoju svrhu. — 
»Nijesam došao, da rušim, već da usavršim« — i slije¬ 
dio je tu svrhu vrućim srcem, a isto tako bistrim razumom, 
potpuno na čistu sam sa sobom i sa pogrješkama i 
potrebama svoga doba, tako da je mogao reći svojim 
protivnicima, a da se nije ni najmanje premišljavao: 
Kako mogu slijepci slijepe voditi? — tako moramo i 
mi, koliko uopće možemo postati slični Sinu Božjemu, 
nastojati, da postanemo potpuni muževi: tople duše, 
vedroga razuma, željezne volje. 

Tko nađe blago u svojem polju i ne pođe i ne 
proda svega, da uzmogne to blago podići, taj nije za 
nebesko kraljevstvo; tko ne žrtvuje sve u sve dane 
svoga života i sve svoje moći, da ojača i oživotvori 
kršćanska načela u sebi i u svijetu; tko nema smisla 
za katoličku muževnost: taj je kao onaj sluga, koji je 
bio zadovoljan samo s jednim talentom, umjesto da ga 
umnoži i obogati s kapitalom Božjim i sebe i bližnje 
svoje. 

Ne! Isus nije zlobe, laži i himbe skrštenih ruku 
gledao; išao je ravno u hram, da pobija farizeje i 
književnike, te bičem istjera one, što su iz mjesta mo¬ 
litve načinili tržnicu i kuću lihvarsku. Treba da poznamo 
moć farizejske stranke, ugled pismoznanaca i narodnih 
starješina, ako hoćemo da pravo ocijenimo srčanost 
Gospodovu, koji im je pred čitavim narodom zagrmio: 
»Jao vama, što proždirete kuće udovičke, a uz to mo¬ 
lite duge molitve! Carinici će i bludnici prije ući u 
kraljevstvo Božje nego vi! Svijet vas drži za velike, 
ali Bogu ste ogavni! Licemjeri! Jao vama lude, slijepci 
i himbenici. Slični ste pobijeljenim grobovima, koji su 
spolja lijepi, a iznutra puni mrtvačkih kosti i truleži! 
Zmije! Leglo gujinje! Ta doista — niti ne možete ništa 
dobro govoriti, jer ste zli, a čega je srce puno, o tom 
i usta zbore! Jao vama, što zidate spomenike pro¬ 
rocima, koje vaši oci poubijaše, jer nijeste ni vi 
msta bolji od njih!« R gradu, koji ne htje primiti nje- 














gova nauka, reče: »I ti Kafarnaume, uzdigao si se do 
neba, — u pakao s tobom! I tko se bude među tim 
griješnim i razbludnim rodom stidio mene i moga nauka, 
toga ću se i ja stidjeti pred svojim ocem. Jerusaleme, 
o zemlju će lupiti tobom i sinovima tvojim i ne će 
ostaviti u tebi kamena na kamenu.« — »S kim pak 
da isporedim ovaj narod? Kao djeca su na trgu, kao 
onaj bjesomučnik, iz kojega izađe jedan đavo a sedam 
ih se vrati; kao ljudi u doba sveopćeg potopa živući 
od dana u dan.« — »Ondje pak, gdje vas ne prime i 
ne poslušaju vaših riječi, ostavite onu kuću i otresite 
sa svojih nogu prah onoga grada. Kažem vam : Sodomi 
i Gomori bit će lakše na sudnjemu danu, nego tako¬ 
vom gradu.« — »R doći će mnogo pogana s istoka 
i zapada i sjesti će u nebeskom kraljevstvu za sto 
Abrahama, Izaka i Jakova, a djeca će kraljevstva biti 
bačena u tamu najkrajnju, gdje će biti plač i škripanje 
zubima.« — »Ja sam donio mač na zemlju! 0 ti ne¬ 
vjerni i pokvareni rode! Kako dugo još da budem 
među vama? Dokle ću imati strpljivosti s vama?« — 
Ne, krive blagosti nije Isus poznavao. »Ti si učitelj u 
Izraelu,« rekao je oštro nekom pismoznancu, »pa još 
toga ne razumiješ?« — R Židovima je jednom dobacio: 
»Djavao je vaš otac!« Drugom pak zgodom: »Nosite 
se ispred mojih očiju! Ne znam, odakle ste; nikad vas 
nijesam poznavao!« — Tako će reći onima, što se sma¬ 
traju njegovim učenicima i zovu ga: »Gospodine, Go- 

spodine!«, a siromasima ne podaju hljeba, ni putniku 
krova. 0 Herodu, koga su se svi zbog okrutnosti i luka¬ 
vosti bojali, reče: »Idite i recite onoj liji-.« Uče¬ 

nicima govori: »Na vas svijet ne mrzi, a na mene 
mrzi, jer otvoreno ističem, da su njegova djela zla!« 
»Kad ga je pak najmljena rulja velikog svećenika lu¬ 
kavo noću uhvatila, oštrim je riječima označio svu ne¬ 
zakonitost i nisku kukavštinu njihova djela. Pismo- 
znance, što su kvarili Božji zakon i prtili u ceremo¬ 
nijama i moralu na ljude breme, što ga ni sami nijesu 
nosili, te je pismoznance šibao tolikim sarkazmima, 
da svjetovna literatura uopće niti ne pozna u tom po¬ 
gledu oštrijih riječi. 

Mnogo primjera ima sv. pismo za to, kako je naš 
Spasitelj umio, da smjesta odgovara nedostiživom du¬ 
hovitošću svakomu, što je koga išlo; kako je svoje 
protivnike pogađao sad finom ironijom, sad ljutim sar¬ 
kazmom; kako je svaku situaciju oštro osvijetlio i za 
svaku stvar našao prikladan plastičan naziv. Da nave¬ 
demo tek najvažnije: »Ne žive čovjek samo o hljebu, 
nego o svakoj riječi, što izlazi iz božjih usta«; učeni¬ 
cima — ribarima: »Pođite za mnom, učiti ću vas, kako 
ćete loviti ljude«; narodu o navici, što su Židovi kod 
svake zgode i nezgode prisizali: »Ne kuni se ni glavom, 
jer ne možeš takvom zakletvom načiniti nijedne vlasi 
da bude bijela ili crna«; kad je učio narod da i ne¬ 
prijatelje ljubi: »Što je to, ako ljubite one’, koji vas 

















ljube? Zar je to kakva zasluga? Zar ne čine tako i 
carinici? Ili što je osobito, ako pozdravljate svoju 
braću? Zar ne rade tako i pogani?« — »Ako molite, 
ne brbljajte mnogo kao pogani, koji misle, da će ih 
Bog to prije uslišiti, što više riječi potroše.« — »Tko 
može da sam produži svoje tijelo za lakat?« — »Kako 
vidiš trun u oku svoga brata, a u svom oku ne za- 
pažaš ni brvna?« — »Ne bacajte pred krmad bisera, 
da ga ne oblate, a zatim se okrenu i još vas proždru!« 

— »Po plodovima njihovim poznat ćete ih. Raste li zar 
ikada na trnju grožđe ili na česljuzi smokve?« — Uče¬ 
niku, koji htjede poći da prije pokopa oca, reče: »Mrtve 
neka pokopaju mrtvi.« — Farizejima: »Što mislite, da 
je lakše reći: Opraštaju ti se grijesi ili: ustani i hodi!?« 

— Kad su ga opet prekoravali, što jede kod carinika 
i s njima se razgovara, odgovori im: »Zdravi ne tre¬ 
baju liječnika, nego bolesni«, pa je tako ujedno pogodio 
ironijom pismoznance, koji su se držali zdravima. — 
Kad su ga pitali Ivanovi učenici, zašto ne poste nje¬ 
govi učenici, reče: »Zar mogu postiti svatovi, dok je 
ženik s njima?« — »Ne kupuje li se vrabac po novčić? 
pa ipak ne pada nijedan od njih na zemlju, ako nije 
volja Oca vašega!« — »S kim da isporedim ove ljude? 
Kao djeca su, što sjede na trgu i prepiru se s onima, 
s kojima se igraju: Svirasmo vam, a ne plesaste; 
pjevasmo vam žalobne pjesme, a ne plakaste.« Kad 
je došao Ivan i nije jeo ni pio, svi su govorili: »Ima 

đavola.« Ja pak jedem i pijem, pa govorite: »Eto izje¬ 
lice i pijanice, druga carinicima i grješnicima!« — Kad 
su ga farizeji prekoravali, što su njegovi učenci su¬ 
botom idući kroz žitno polje trgali klasje i jeli zrnje, 
odvrati im: »Što je to, ako su moji učenci jeli klasje 
na polju? Ta David je, kad ogladnje on i drugari 
njegovi, ušao u hram i uzeo hljebove, štono ih smiju 
da jedu samo svećenici.« — Kad su farizeji vikali, da 
u ime đavolskoga kneza izgoni đavole, mirno će im 
Isus: »Ako đavo progoni đavola, ne će li doći u pro- 
tivurečje sam sa sobom, pa kako bi onda moglo op¬ 
stojati njegovo kraljevstvo?« — kojemu i vi također pri¬ 
padate — mogli su lako pomisliti. — »Ne pogani 
čovjeka ono. što ulazi u nj kroz usta, već što izlazi 
iz njegovih usta.« — »Pustite ih (t. j. farizeje)! Oni su 
slijepi vođe slijepaca; a kad slijepac slijepca vodi, 
obadva će pasti u jamu.« — »Nije dobro, da se uzima 
kruh djeci i baca psima.« — Kadno ga pismoznanci 
zapitaše, je li rastava braka dopuštena, odgovori im: 
»Što još ne! Ta rečeno je u sv. pismu: Oboje bit će 
jedno tijelo. Što je dakle Bog tako tijesno svezao, ne 
će biti slobodno ljudima, da to razrješuju.« I kad su 
mu prigovarali, da je Mojsije i pored toga dopustio 
rastavu, reče im: »Da! Ali samo za volju vašoj tvrdo¬ 
glavosti!« — »Lakše će proći kamila kroz ušku igle, 
nego bogataš ući u kraljevstvo nebesko.« — Kad ga 
htjedoše nadmudriti saduceji tim, što su ga pitali, da 

se narugaju uskrsnuću, što će biti u nebu sa ženom, 
koja je na svijetu bila sa sedam muževa, kojemu će 
naime pripasti poslije uskrsnuća, pobi njihovu neumnu 
šalu kako gledom na ženu tako i zbog istine o uskrs¬ 
nuću ovim riječima: »Nijeste li čitali u sv. pismu Božje 
riječi: Ja sam Bog Abrahamov, Izakov i Jakovljev! 
Bog pak nije Bog mrtvih, nego živih. Stoga živu tako 
i Abraham i Izak i Jakov.« — »Gledajte te pismo- 
znance i farizeje! Sve što učine, čine samo zato, da 
ih ljudi vide: vežu na svoje čelo široke papire, na 
odijelu pak imadu široke kite.« — »Jao vama, književ¬ 
nici i farizeji! Licemjeri, što putujete kopnom i morem, 
da koga predobijete za svoju vjeru; ako se pak takav 
doista obrati, načinite od njega dvaput većega sina 
pakla, nego ste sami!« — »Vođi slijepi! Tako ste sli¬ 
jepi, da ocjeđujete komarca, a proždirete kamilu!« — 
»Izidoste s mačevima i toljagama kao na razbojnika, 
da me uhvatite. Svaki dan sam kod vas sjedio u hramu 
naučajući, i nijeste me uhitili. Ali to je vaš čas i moć 
tmine.« — »Tko krpa staro odijelo novom zakrpom ? 
Ta nova bi krpa rastrgala staro odijelo i rupa bi bila 
još veća.« — Predstojniku sinagoge, koji se sablaznio 
nad tim, što je Isus ozdravio 18 godina bolesnu ženu 
u subotu, jer da bi je lako mogao i drugiput ozdraviti, 
reče: »0 ti licemjerče! Još i vola ili magarca svatko 
odveže u subotu, da ga napoji, a ovo je kći Abraha- 
mova, koju je imao sotona privezanu 18 godina!« — 

— Kadno ga zapitaše učenici, gdje će se izvršiti po¬ 
sljednje stvari, odgovori im: »Gdje je strvine, i jastre¬ 
bovi se ondje kupe«. - Kad mu farizeji dosađivahu 
pitanjem, od koga mu vlast da uči, otpravi ih tako, te 
on njih zapita, od koga je bio Ivan ovlašten da krsti: 

da li od neba ili sam od sebe, ili od ljudi? Budući 
da mu od straha pred narodom nijesu mogli na to od¬ 
govoriti, još im na veću njihovu sramotu nišaneći na 
Izaiju kaza priču o gospodaru vinograda, koji posla 
svojim vinogradarima sluge da prime, što su vinogra¬ 
dari priradili, vinogradari pak poubiše redom sve sluge, 
a konačno pogine od njihove ruke i sin vinogradarev. 

— Samaritanci, koja kaza, da nema muža, reče: »Istina 
je, da nemaš muža, jer si ih prije imala pet, a ovaj, 
s kojim sada živeš, ni to nije tvoj muž.« — »Tko je 
između vas bez grijeha, taj neka prvi baca na nju 
kamen.« — Ove nam i druge riječi i priče jasno po¬ 
kazuju, da u Isusa Krista nije bilo ništa od one meke 
sentimetalnosti, kakva se nađe u mnogih kršćana, oso¬ 
bito u žena i dama. Katkad ih je i sam izazivao te 
ih svojim duhovitim, često ironijskim pitanjima tako 
zatjerao u stupicu, da se ni maknuti nijesu mogli. I što 
priznaše Isusu najljući njegovi neprijatelji i učenici fa¬ 
rizeji i Herodovci: »Učitelju, mi svi znamo, da si istinit 
i putu Božjemu doista učiš, i ne mariš ni za koga, jer 
ne gledaš, tko je tko« — to bi morali reći i o nama 
naši protivnici. 

Ovom prilikom, iza kako smo donekle upoznali 
muževnost Gospodina Isusa Krista, treba da našim 
mladim ljudima, štono će domala stupiti u javni život, 
osobito to na srce metnemo, kako pravi učenik Kristov 
mora da mrzi na laž ne samo u privatnom životu, već 
da ima ljubiti istinu u svom političkom i 
uopće u javnom djelovanju. Poznajemo na sla¬ 
venskom jugu političara, koji postizava sve veće i veće 
uspjehe i čiji rad očevidno oplođuje Božji blagoslov. 
Znamo pak o njem, da ne pozna ni sjene laži u svom 
političkom životu. Lažljivci su uvijek na propast svom 
narodu. Da navedemo tek trojicu velikih, upravo ženi- 
jalnih lažljivaca: Lutera, Napoleona i Tallegranda. Prvi 
je prouzročio najžalosniji raskol, što ih pozna crkvena 
povijest, do temelja je razrovao Njemačku i postao 
krivac svih grozota tridesetgodišnjeg rata, seljačkih 
buna i velike socijalno-gospodarske bijede, što je na- 
došla po padu srednjovječnog društvenog sistema; povrh 
toga je duševni otac racijonalizmu, slobodnoj misli i 
premnogim bunama u Evropi do dana današnjega. Drugi 
je upropastio milijune, a čemu se u njega divimo, to 
je prije svega neizmjernost njegova egoizma i bezdan 
njegove moralne rugobe. Treći pak je onaj, što je kazao, 
da njemu služi jezik za to, da sakrije misli. Tako sjajnog 
tipa lažljivosti i nevjere, kakav je bio Talleyrand, uopće 
valjda ni nema. Kakav je blagoslov donio taj čovjek 
u povijesti? Ništa drugo, nego što je korumpirao još 

i druge. Značajno je i to, što su Talleyranda najviše 
prezirali baš oni, koji mu bijahu najbliži. O Bismarcku 
pak, koji je mrzio na laž, znademo, da su ga i pro¬ 
tivnici poštivali. Lašca pobija lažac, a djela pravednika 
ostaju također u politici! 0 velikom državniku Georgu 
Washingtonu piše Sparks ovo: »Nije poznat nijedan 
slučaj, gdje bi ga vodili nečisti motivi ili da bi se možda 
za svoje svrhe služio nedostojnim pomagalima. 
Ljubav k istini bila je duboko ukorijenjena u njegovom 
biću i ništa ga nije moglo tako raspaliti, kao što kad 
bi ušao u trag kakvu mešetarenju, a ništa nije tako 
teško opraštao kao nepoštenje, podmuklost i prevaru. 
Bio je on sasvim istinit i iskren, vjeran svojim pri¬ 
jateljima, da svima, neprijatelj svakom licemjerstvu, 
preponosan, a da bi se služio spletkama. Nikomu ne bi 
ništa obećao, zašto nije stalno znao, da li 
će moći i izvršiti. Bilo je u njega i velikih strasti, 
ali on ih je umio u čas provale odmah i ukrotiti.« To 
je politički program za svakoga od nas i premda ima 
vrlo malo točaka, ipak ga je veoma teško provesti, ne 
svežemo li se s Bogom. Čudnovato je, da je Pilat, koji 
se dugo otimao da izreče osudu, predao napokon Ži¬ 
dovima Isusa, toga velikoga neprijatelja svakog licemjerja, 
poradi spletke farizejske stranke. Pilat je naime hotio 
da oslobodi našega Gospodina među ostalim i tako, da 
je farizejima i književnicima rekao: »Vašega kralja da 
osudim? Zar da na križ razapnem onoga, koji veli o 















sebi, da je onaj, što vam je bio obećan kao vaš kralj ? 
Ta to će vam ipak biti na sramotu, kad vam se budu 
drugi rugali: »Eto, Zidovi su imali čovjeka, koji je go¬ 
vorio, da im je kralj i ovoga su im pače Rimljani na 
križ razapeli!« Nu iz velike mržnje prema Kristu ne htje¬ 
doše farizeji razumjeti pointe u ironijskom i posprdnom 
Pilatovom pitanju, nego su radije zatajili sav svoj židov¬ 
ski nacijonalni ponos i šovinizam, te zaviknuli: »Što!? 
Mi nemamo nikakva kralja! Naš kralj je 
rimski cesar, i ako ovog čovjeka ne osudiš, 
ni jesi prijatelj ce sa rov.« To je Pilata zastrašilo. 
Nu i ako se pobojao te grožnje, bio je i malo veseo, 
što je nehotice postigao malen diplomatski uspjeh, jer 
su moćni i popularni farizejski šovinisti priznali, da je 
omraženi poganski cesar njihov pravi kralj. Posljedica 
toga je bila, da je Isusa osudio. Za tako malen politički 
uspjeh, pa tako golema nepravda! To se u povijesti 
nebrojeno puta dogodilo, a jedamput eto bio je žrtva 
toga sam Sin Božji. Neka nas dakle u času napasti 
taj najgrozniji primjer u povijesti očuva od pada, te 
nikom ne nanesemo ni najmanje nepravde zbog kakvog 
trenutačnog političkoga, spolja važnoga uspjeha. 

Nikomu! velimo — ni prijatelju ni neprijatelju, ni 
velikašu ni seljaku, ni pojedincu ni stranci, ni katoliku 
ni Židovu, ni Hrvatu ni Srbinu ! Znaj, da Bog s jednako 
strogom pravednošću prati tvoj i privatni i javni život 
i da će oboje presuđivati s jednakom moralnom mjerom. 

Ne varaj se glede toga! Pa i politički svoj rad gradit 
ćeš na pijesku, ako ti u njem ne budu zvijezde vo¬ 
dilice istina, pravda i vjernost! Svaki je narod u 
svojem političkom životu platio sa svojom 
srećom laž, nepravdu i podmuklost svojih 
vođa. Ne dajte se, prijatelji, zavesti od modernih 
Nitzscheanaca, od pristaša »herrenmorala«, od oboža¬ 
vatelja natčovječanskih još heroja, jer to je poganstvo, 
koje će Bog za stalno kruto kazniti. Napoleon je rekao 
o ljudima: »Ljudi su svinje, koje se zlatom tove; zato 
ja i sipam zlato pred njih, pa ih vodim kamo hoću.« — 
Isus pak kad je spazio prezrenoga Zaheja, rekao 
je: »još danas moram biti kod tebe, jer i ti si sin Abra- 
hamov!« U takovu svjetlu gleda ljude kršćanin, zato 
je prema svima pravedan i ljude u svojim namjerama 
nikada ne zlorabi. Vjernost je učio Isus, vjernost i 
pravednost: prema starijima, domovini, otačkoj vjeri, 
državi i prijateljima. Također Isusova politika — ako 
se smijemo poslužiti tom riječju — bila je jedina prava 
politika. 

6. Kršćanska mudrost i svladavanje samoga sebe. 

Nu tko hoće da bude istin, odlučan i zagrijan za 
pravicu, taj mora ujedno znati i samoga sebe svlada¬ 
vati, ako hoće da pravo izvršuje Božju volju. Ta moć 
svladanja samoga sebe, kroćenja, poniznosti, uviđavnosti, 
prave tolerancije i krotkosti tvori jezgru one 

kršćanske mudrosti, koja je prva od svih kreposti zato, 
jer svaka druga krepost mora biti od nje prožeta. 

Kršćanska nas mudrost uči izbirati među sred¬ 
stvima, koja su nam za dohvat naše svrhe na raspo¬ 
laganje, i to baš ona, koja nas najsigurnije i s obzirom 
na prilike najzgodnije dovode do nje. Estote prudentes 
sicut serpentes! metnuo je na srce Isus svojim učeni¬ 
cima, a kršćanska mudrost i uviđavnost možda je 
najrjeđa krepost među nama, pogotovo među mladeži. 
Najviše je i tomu kriv duh moderne želje za reformama, 
koji je u svojoj jezgri revolucionaran. Ta samo pogledaj 
modernoga đaka! Ni malo smisla nema za praktičnost, 
karakter njegov ne pozna plemenite umjerenosti, ako 
se za što zauzme, postaje odmah fanatik i svaku stvar 
hoće da započne u »velikom stilu«. Ponovno moramo 
upozoriti na začetnika toga revolucionarizma, Martina 
Lutera, koji je pravi prototip reformatorstva, koji ne 
poznaje nikakvih granica, pušta strastima slobodni tijek 
i mjesto da što sagradi, u jednom časku poruši sve, 
što su stoljeća napravila. Od Lutera amo začeo se 
proces rastrojenja u vjerskom životu civiliziranoga 
čovječanstva, proces, koji još danas traje i koji će u 
brzo roditi još gore posljedice, nego li su današnje. Pa 
nije ni čudo! Martin Luter je sam za način svojega na¬ 
stupa u svom drastičnom jeziku pronašao najbolju pri¬ 
spodobu : kao »oslijepljen konj« hrlio je dalje umišljajući 
sebi, da ga Bog vodi. R baš u tom slučaju na mjestu 

je pripomena, da je Bog po riječima svetoga pisma u 
nježnom dašku zefira, a ne u sverazornom bjesnilu 
vihra. R kako je radio naš Božanski otkupitelj ? Imao 
je pred sobom stalnu i jasnu svrhu i uklanjao sve, što s 
njom nije bilo ni u kakvoj svezi, tako da je rekao 
bratu, koji ga je prosio za presudu u svojoj raspri sa 
bratom poradi baštine: »Čovječe, tko me je postavio za 
sudiju ili djelitelja baštine među vama?« a i izbirao je 
za svoju svrhu uvijek i najprimjerenija sredstva. Ujedinio 
je muževnu temperamentnost s najvećom krotkošću, 
kadgod je bilo potrebno, odlučnost u pobijanju zle stvari 
s ljubeznivošću prema onima, koji su je zastupali. I što 
se posebno tiče ljubavi prema neprijateljima, 
nikad nije moguće dosta naglasiti, da je ona 1. naj¬ 
bolje uzgojno sredstvo za svakoga čovjeka, 2. da daje 
kršćaninu neki posebni pečat odličja, koji ga kud i 
kamo razlikuje od drugih, i 3. da jamči najbolje za 
uspjeh u borbi protiv protivničkih nazora i težnja. Kr¬ 
šćanin ljubi istinu, zato se nijednoga čo¬ 
vjeka ne boji, i jer se nikoga ne boji, to 
nikoga i ne mrzi: eto najbolje etičke formule za 
tu visoku krepost! 

Obazrimo se tu opet na našega meštra i uzor, na 
Gospodina našega! Njegova se mudrost u životu nje¬ 
govu na najrazličnije načine očitovala. Premda je Isus 
bio reformator u najizrazitijem značenju riječi, nema 
na njem ni najmanje sjene revolucionarstva, nikakvoga 

fanatizma, nikakve jednostranosti, nikakve agitatorske 
neustrpljivosti, nikakvoga besplodnoga romanticizma, 
nikakvoga demagoštva. Rekao je istinu u pravom času, 
na pravom mjestu i na pravi način i imao je obzira sa 
slabostima i nedostacima drugih, kada se u tom pravcu 
dala doseći svrha. »Imao bih vam pripovijedati još 
mnogo, ali sada toga ne možete podnesti,« rekao je 
učenicima. Ništa pretjeranoga nije bilo na našem Go¬ 
spodinu; bio je lijepo obučen, tako evanđelista Ivan 
izrijekom pripominje, da su vojnici bacali kocke za 
njegovo gornje odijelo, a i to je vrlo značajno, kako 
je farizeju, koji ga je pozvao k sebi na gozbu, prigo¬ 
vorio, što mu nije ponudio vode, da po običaju opere 
ruke. Imao je za svoja putovanja uređeno gospodarstvo, 
nije otrgnuo svojih učenika posvema od njihovoga za¬ 
nimanja, a rado je išao, kad je od toga bilo kakve 
koristi, i u goste kako pismoznancima, tako carinicima. 
Svakomu je rado učinio veselje i kad je pozvao cari- 
nara Mateja, da postane njegov učenik i da ga slijedi, 
prije toga se ustavio u njegovoj kući, gdje su priredili 
malu gozbu, nad kojom su se farizeji dakako sablaznili. 
Isus je molio, postio i podvrgavao se zakonu, kao i 
svi drugi, duge je noći u razmišljanju probdio i išao 
u svoje vrijeme čak izvan međa države, da čim bolje 
nesmetano moli, živio je život anđeoske čistoće, bio je 
vesela srca i pokazivao svoje veselje nad naravlju i čo¬ 
vječjim životom u svojim prekrasnim govorima i pri¬ 


37 


mjerima, koji su svi prepleteni s prizorima iz dnevnoga 
života radničkoga, ratarskoga, vinogradarskoga; ko¬ 
liko li je puta govorio o trsu, svadbama, janjcima, go¬ 
spodaru i gostima itd. Sve to priča o ljubežljivom i 
prilagodljivom mudrom značaju. Osobito treba našoj 
inteligentnoj mladeži preporučiti, da u tom pogledu 
pokuša povoditi se za Isusom, posebice pak u pijetetu 
prema onom, što sad postoji. Gospodin nije tek učio, 
da se mora i najmanja točka moralnoga zakona ispu¬ 
njavati, nego nije ni u ceremonijalne ustanove Mojsijeve 
dirao ili ih ismijavao; borio se jedino protiv formalizma 
bez duha i istinske pobožnosti, koje su u ustanove 
uvodili pismoznanci, zatim protiv šovinizma farizejskoga. 
Poznavao je sveto pismo do zadnje riječi, citirao ga 
i Židovima nije samo to oštro prigovorio, da su pro¬ 
ganjali proroke, nego i to, da su progonili pismoznance, 
kojih su nasljednici bili njegovi najgori neprijatelji! Tako 
je sav živio u svetom pismu, da je mudre književnike 
upozorivao na mjesta, koja su ih čisto iznenađivala. 
Kad je ozdravio gubavoga, poslao ga je prema ustanovi 
k velikom svećeniku, da se ritualno očisti; plaćao je 
također porez za hram. Toga duha krvavo treba mno¬ 
gim mladim ljudima, koji mjesto da dalje grade na 
podlozi, utvrđenoj od pređašnjih generacija, u smjeru 
novih potreba, oni negiraju sve što je bilo i svoje mlade 
godine troše u zabavljanju, demostriranju, vikanju, te 
se kao živina, uprežena u stroj za vršenje žita, ne- 

presfano vrte u istom krugu radikalnih političkih fraza 
i ograničenosti. Zato: ne fanatizam, nego ljubav k 
istini, ravnana od kršćanske mudrosti — ne tjesno- 
grudnost, nego širok pogled i velikodušnost! 

Budimo razboriti, svladajmo sebe i časovito pre- 
trpimo ma i kakvu krivicu, ako je za korist stvari. Za 
svagdašnji život preporučili bismo mladim inteligentima 
prije svega, da budu osobito glede ljudi, s kojima živu, 
razboriti, prijatelje pak treba izbirati još brižnije, nego 
li zlato u pijesku. Poznavanje ljudi je nešto, u 
čem se među nama vrlo griješi, a ipak je to vrlo 
potrebno i gotovo bismo rekli, da je to posebna kre¬ 
post, koja izvire iz kršćanske mudrosti. 0 Isusu govore 
evanđelja: »Kad je bio u Jerusalimu o praznicima, 
mnogi su u nj vjerovali, kad su vidjeli čudesa njegova. A 
Isus im sebe nije povjerovao, jer je poznao sve.« Svi su 
sveci bili dobri poznavaoci ljudi. Blaženi Henrik Suzo 
daje za druženje s ljudima ovaj naputak: Svakoga 
prijazno primiti, kratko s njim govoriti, utješena ga 
otpustiti, a nipošto se o nj upravo objesiti. Mnogi ima 
navadu, svakomu svoje poteškoće izjadati i svakomu 
svoje stvari povjeriti; nije čudo, da se zato mnogo 
mladih ljudi ćuti prevarenima. Čovječja slabost je tako 
velika, da je duboko prijateljstvo vrlo rijetko. —■ Ako 
čovjek ima više nego dva prijatelja, već je sumnjivo, 
da jedan od njih nije pravi. Dobro kaže pokojni blagi 
profesor Hilty: Ako ti se što nemilo dogodilo, izjadaj 

se najprije Bogu i išći u njega utjehe, koji će ti je 
najprije dati — istom poslije toga pođi među ljude, 
da ti mudar prijatelj dade dobar savjet. Mnogi bi i 
mnogi katolički inteligent mogao imati veće uspjehe, 
kad bi bio razboritiji u izbiranju saradnika i prijatelja. 

A što se tiče snošenja krivice, to je za uzgoj i 
izgrađenje karaktera tako znamenito sredstvo, kao 
malo koje drugo. Ako se dogodi krivica mojem prija¬ 
telju ili neprijatelju i ako se dogodi krivica cijelom 
društvu, ljudstvu, narodu: moram svakako stupiti na 
obranu svojega bližnjega i cjelokupnosti, a krivicu, 
meni nanesenu, lako mogu u osamdeset slučajeva od 
stotine mirno i tiho podnesti bez reagiranja, i to će 
nerijetko biti samo meni u korist i u korist stvari. 
Pravo pogoditi, kada mogu bez štete za stvar krivicu, 
meni nanesenu, pretrpjeti bez reakcije, obično nije tako 
teško, kako se misli. Na svaki način treba našoj mla¬ 
dosti i u tom pogledu kud i kamo veća mjera samo¬ 
prijegora, nego li ga je dosad pokazala. Jer svak drži, 
da je potrebno na svaku opasku, na svaku intrigu, na 
svaki ogovor, na svaki mig oka i na sve te strjelice, 
što ih iz busije nabacuju na čovjeka obično njegovi 
takozvani prijatelji, odgovoriti, odatle svi ti protesti, 
sporovi i trvenja po našim organizacijama. Budimo 
dakle uzvišeni nad malenkostima! 



7. Ključ je svim uspjesima poniznost. 

Sve te vrline, te visoke etične vrednote moraju 
izvirati iz poniznoga srca, iz skromne duše, 
koja je najljepša i najbolja slika duha Božjega. Sve 
zlo. i nevolja, sva razrovanost, inkoherentnost i raz¬ 
dvojenost modernoga čovječanstva dolazi odatle, što se 
novovjeki čovjek odučio biti ponizan, jer mu je postala 
poniznost tuđa i jer je naravno zabacuje kao nešto 
moralno manje vrijednosti. R\i poniznost se je kruto 
osvetila sadanjem pokoljenju i oni isti, koji su se kao 
Prometeji htjeli uzdići nad bogove, pužu danas po tlima 
više nego su negda puzali pogani. Gdje nema poniznosti, 
nema ni mira ni sreće — ta maksima je u povijesti zad¬ 
njih vijekova utvrđena tako, kao gotovo nikada prije. 

Posljedice toga modernoga duha, neprijateljskoga 
poniznosti, osjećamo na sebi i mi katolici, premda bi 
baš poniznost morala biti differentia specifica našega 
kršćanskoga bivstva. I zato treba, da se sjetimo na 
one znamenite riječi, koje je govorio najveći među 
izraelskim sinovima, Ivan Krstitelj, u pustinji, kad se 
pojavio Isus Krist i počeo ozdravljati bolesnike, mrtvace 
uskrisavati i siromasima objavljivati evanđelje: On 
mora rasti, a ja moram pasti! 

On mora rasti, a ja moram pasti! Tko bi od nas 
mogao tako uskliknuti, kad bi bio u jednakom položaju, 
kad bi se uz njega dizali drugi, umniji, sposobniji i 

većina potrebni nego on ? Pa ipak nam treba toga duha 
poniznosti, jer nema bez njega nijedno naše djelo piave 
i trajne vrijednosti i jer bez poniznosti lišavamo i sebe 
i druge najljepših plodova našega rada. Poniznost po¬ 
kazuje srce nesebično, a nesebičnost je jedina garancija 
za uspjeh našega djelovanja u javnosti. Sebeljublja, toga 
mraza svake dobre misli, otrova, koji truje naše naj¬ 
plemenitije namjere, mora se kršćanin najvećma bojati, 
jer kršćanin je u osobitom značenju riječi službenik 
božji; servus Dei, to je njegovo plemstvo; nu ne 
pristoji se, da sluga sam sebe ljubi. Kako bogat, kako 
blagoslovljen, kako u istinu realan, uspješan i na daleko 
raširen će postati naš kršćanski socijalni rad, ako se 
bude svaki naš inteligentni mladić smatrao uistinu za 
slugu svih, te bude svijestan toga, što znači: najveći 
između vas mora postati najmanji, i ako se bude ravnao 
po Onom, koji je tako izrijekom govorio: Došao sam 
na svijet, da svima služim! Nu nažalost mnogi se naši 
mladi ljudi izgube baš radi toga, jer se hvalom ubija 
u njima duh skromnosti, poniznosti i tišine. Jedva što 
se ovaj ili onaj počeo nečim baviti i pokazivati zani¬ 
manje za nešto, već ga sa svih strana hvale i uvjera¬ 
vaju, da će jednom postati »vođom naroda« ili barem 
jednim između njih, te ga tako već za rana korumpi¬ 
raju. Obzirom na to bi gdjekoji inteligentni nadobudni 
mladić lako uskliknuo: Očuvaj me, Bože, od prijatelja, 
od neprijatelja obranit ću se već sam! 

I zaista mnogomu katoličkomu inteligentu u tom 
obziru protivnici mnogo više koriste nego sumišljenici. 
Prijatelji, bojte se hvale! Zapamtimo svi, kako 
je prorok naslikao u duhu muža kršćanskog djelovanja: 
»Gle mojeg službenika, kojega sam izabrao, mojega 
ljubimca, nad kojim se raduje srce moje. Ne će u riku 
udariti niti praviti šuma; njegov se glas ne će čuti na 
ulicama.« — Bojte se časti! Posvema je istinito, što 
kaže neki moderni mislilac kršćanskog mišljenja, da Bog 
onoga, koga ljubi, obično ne pušta prerano k časti. 0, 
za kolike bi bilo dobro, kad dođu k njima s ponudom 
kakve časti ili kad ih mame, jer da će tobože postati 
slavni, da se uzmaknu kao Gospod na goru i da se 
sakriju! 

Velika je mana premnogih naših mladih ljudi i u 
tom, što traže »massenefekata«. Dobra stvar utire sebi 
put sporo, polagano, napreduje pak najbolje tako, da 
oni, koji je propagiraju, u prvom redu sami sebe 
reformiraju i usavršuju. Odobravanje masa nam ta¬ 
kođer ne smije nikada biti mjerilom za to, jesmo li 
što pravo pogodili, nego naš rad mora steći odobra¬ 
vanje najprije naše savjesti. »Jao vama, ako vam svatko 
laska!« kazao je Isus. Tim ne rekosmo nipošto, da čovjek 
ne smije ići dalje od reformacije samoga sebe, rekosmo 
samo, da mora biti samoreformacija osnov obnovi pri¬ 
lika i suljudi. Isus nije bio kakav ezoterijski učitelj, mi- 
stagog ili što slično, već uzgajitelj puka, obnovitelj 

društva, osnivač Crkve. Zapovjedio nam je, da budemo 
grad na gori, luč, koja se postavlja na visoko mjesto, 
da svima svijetli. Krivo je ono kršćanstvo, koje se 
sakriva, da bi ga drugi hvalili kao ponizno, ili pak u 
istinu drži, da treba zatajiti vlastite sposobnosti i ta¬ 
lente. Ne! ako te je Bog postavio za luč, svi¬ 
jetli bez straha! Nu čim više svijetliš, tim moraš 
biti ponizniji! Non serviam! bila je deviza Luciferova 
i njegovih pristalica. — Serviam! budi naša deviza. 

Ni mučeništva ne traži, kako ga traže mnogi tako 
zvani vođe naroda. Siliti u mučeništvo, znak je samo¬ 
ljublja; oni, koji su zaista hrabri i pripravni da trpe, 
nijesu tako »smioni«. 

Naš Gospodin nije tražio trpljenja, uzeo ga 
je na se, kad mu ga je volja Božja naložila i njegova 
čovječja narav je drhtala pred mukama, koje su ga 
čekale. Možda udarci bičeva nijesu Gospodina tako jako 
boljeli kao zlorada vika i besramno ruganje rulje. Dobro 
kaže obzirom na to Taine u opisivanju teškog položaja 
zastupnika prvoga staleža u francuskoj sabornici u vrijeme 
velike revolucije, da se najpametniji i najhrabriji značaj, 
koji bi mogao mirno stupiti na stratište, boji, da ga rulja 
ne bi vukla po blatu. »Čeka me krst (krvi)« — rekao je 
Isus, »i kako tjeskobno mi je u srcu i britko, dok se 
to ne ispuni!« Nasuprot se je baš onda apostol Toma 
pokazivao silno hrabrim i govorio drugovima: Pođimo, 
deder, svi skupa s njim u Jerusalim! kasnije pak bio 

je baš on onaj, koji je bio radi Gospodove smrti naj¬ 
više satrven i nije vjerovao, da je iz groba ustao, dok 
nije položio prste u rane njegove. Čuvajmo se baha¬ 
tosti i brbljavosti te renomiranja! Bog ljubi samo tihe 
radnike. 

Tom zgodom treba mlade ljude upozoriti još na 
nešto, što je u savezu sa samoljubljem, na najružniju 
od svih mana: zavist. Što je drugo nego zavist gonilo 
saduceje i farizeje, velike svećenike i pismoznance, da 
su tjerali Krista pred rimskoga suca, jer da tobože za¬ 
vodi puk, odvodi ga od nas!? Zavist je ružna, vrlo 
ružna: mnogom i mnogom, koji je drukčije željeznog 
srca, zavist, kojom ga drugi ljudi progone, izmami u 
očima suzu. Ta mana je još štetnija onomu, koji je 
gaji, jer nijedna druga mana ne čini čovjeka tako 
niskim, malenim i nesrećnim kao ta. Ali ne valja mla¬ 
dom čovjeku svjetovati samo to, da nikomu ništa 
ne zaviđa, nego također i to, da se, što je više 
moguće, čuva svega, što bi moglo u dru¬ 
gima pobuditi zavist. A to nije tako teško, uza 
sve to, što su oči zavidnika tako oštre, da vide čak i 
ono, čega nema. Budi skroman, radi bez buke, budi 
ljubezan sa svima, pa ćeš si prištedjeti bar polovicu 
zavisti, opadanja i sumnjičenja, čemu ne će nitko pot¬ 
punoma izbjeći. 

8. Bcati mundo corde, quoniam ipsi Deum 

videbunt. 

Cijeli niz modernih etičara i pedagoga naglasuje 
punim pravom osnovnu znamenitost, što je ima za fizično 
i psihično zdravlje mladoga čovjeka suzdržljivost, su- 
zdržljivost glede pića, zabavljanja, a osobito glede spol¬ 
noga života. Nikakvo čudo, što su se moderni mislioci 
sjetili velikih koristi suzdržljivosti, kad je od drugih 
modernih mislilaca, literature i duha vremena poduprta 
razuzdanost tako visoko doprla, da je toliko i toliko 
mladeži za uvijek otrovano od spolnih bolesti, a oni, 
što nijesu tako daleko došli, postadoše tupi, lijeni, apa- 
tični, bez ideala, bez smisla za velike zadaće čovje¬ 
čanstva. Dvije su mane, kaže poznati zastupnik »laičkog 
morala«, Jules Payot, zasužnjile mladež: sjetilnost i 
lijenost. Uzrok je većinom onaj kršćanstvu protivni 
nazor, koji je teoretički među nama do zadnjih dana 
prevladavao, a praktično traje i dalje: treba se iživ¬ 
jeti! mužcvnost se pokazuje u tom, da puštamo svojim 
strastima slobodu, da se realiziraju, život treba do dna 
iskusiti, treba razviti svoje životne potence neomeđeno, 
i kako li sve ne glase te različne formule, s kojima se 
je opravdavala spolna razuzdanost. 

U prvom redu bili su fiziologi i liječnici, koji su ne¬ 
prestano naglasivali, da je erotičnost najznamenitiji pojav 
u našem biću, da život uopće većinom sastoji od Iju- 

bavnih strasti i čuvstava. Lijepo veli na račun toga već 
spomenuti Payot: »Što? Svi čisto duševni i umjetnički 
užici, ljubav k prirodi, nastojanja oko olakšanja sud¬ 
bine siromaha i razbaštinjenih u društvu, očinska ljubav 
i ljubav k bližnjemu: sve to nije ništa, i sve to nek 
se dade za jedan trenutak spolne omame, koja nam je 
zajednička sa životinjama?« Istina! prvi korak k tomu, 
da postavimo suzdržljivost, odnosno čistoću u našem 
životu opet na mjesto, koje joj pripada, bit će to, da 
se naša mladež uvjeri, da erotična čuvstva tvore ili bi 
barem morala tvoriti samo malen dio u našem životu 
i da ljubav nema nipošto one osnovne znamenitosti za 
naše biće, kako smo to pod uplivom modernoga svje¬ 
tovnoga nazora navikli misliti. Drugo je pak to, da 
moramo doći do spoznanja, da je protiv sile spolnoga 
nagona za čovjeka samo jedno bojno sredstvo: bje¬ 
žati. Ne misliti na te stvari, takvim se mislima smjesta 
oteti, baviti se marljivo s drugim poslovima, ne pre¬ 
dati se nikada lijenosti: to su jedina sredstva protiv 
sile požude. Treba uvidjeti, kako je ludo, bedasto i 
pogubno ono moderno načelo, da se erotične stvari 
upravno ili neupravno pobuđuju, na široko opisuju,* 
njeguju. Plemeniti Manzoni je napisao: »Ja spadam 
k onima, koji kažu, neka se o ljubavi ne govori tako, 
da se ta strast duši čitatelja dopadne .... Ljubav je 

* Ovamo spadaju po našem mnijenju i svi drukčije u dobroj 
namjeri napisani pokusi »direktnoga spolnoga tumačenja«. 

potrebna na ovom svijetu, stoga će je uvijek dosta 
biti; toga radi nije nipošto korisno nastojati, da se 
njeguje, jer ako je njegujemo, ne činimo ništa 
drugo, nego lito da je zovemo, gdje je ne 
treba. Ima dosta drugih čuvstava, koja su za ćudo¬ 
ređe potrebna, i za to neka pisci što više oduševlja¬ 
vaju duše: milosrđe, ljubav k bližnjemu, krotkost, po- 
žrtvovnost . . .« (U Payota.) 

Nu sve to nedostaje. Po našem mišljenju treba 
osobito jošte pobuditi u mladeži čuvstvo što¬ 
vanja spram braka, a zatim, što kršćanska etika 
bez prestanka naglasuje i čega i najplemenitiji moderni 
etičari ne poznaju: milosti Božje. 

Govorimo najprije o braku! Mnogi se mladići naime 
pred sobom i pred drugima opravdavaju tim, da među 
spolnim općenjem izvan braka, bez obzira, da li se 
ide za časovitim iz same životinjske strasti sklopljenim 
vezima, ili pak za kakvim odnošajima dužeg trajanja, 
koji su osobito za đaka u gradu pogibeljni — gdjekoji, 
velimo, tim se opravdava, da među takovim odnoša¬ 
jima i brakom nema nikakve bivstvene razlike. To po¬ 
kazuje, kako malo i kako zlo današnja mladež poznaje 
brak. I stoga je potrebno uz čistoću i potpunu suzdržlji¬ 
vost ujedno pobuđivati također štovanje prema kršćan¬ 
skom bračnom staležu. Ako hvalimo svetu čistoću, ne smi¬ 
jemo zaboraviti hvaliti i uzvisivati svetoga braka. Često 
se opaža, da drukčije ozbiljni i pravi kršćanski muževi, 

bilo samci, bilo oženjeni ne pokazuju dosta štovanja ni 
vlastitog braka, ni tuđega. R ipak je to prijeko potrebno. 
Niti samo riječima nije lijepo a možda u nekim sluča¬ 
jevima čak i griješno ornalovaživati, prenisko cijeniti i 
po uzoru modernih lakoumnika ismjehivati duševni i 
tjelesni savez među mužem i ženom, što ga je Isus 
Krist tako posvetio, da je njegov apoštol uporedio 
tajnovito i pretijesno združenje Sina Božjega i njegove 
Crkve s bračnim savezom! 0 svetoj Elizabeti, grofici 
turinskoj, znademo, da je svoga muža ljubila tako nježno, 
kako ga samo može ljubiti žena, koja mu se je čitava 
dušom i tijelom predala u neomeđenu vlast. Vatra, koja 
gori u srcu kršćanskih supruga, jest vatra, koja čisti, 
vatra pak, koja pali duše nevjenčanih, jest plamen, što 
uništava. Stoga nije pravo, kad mnogi prispodabljaju 
bračne odnošaje s nebračnima i o tim stvarima, makar 
u šali, nedolično govore. Zašto? 

U pravom kršćanskom braku diže i vodi prirodnu 
sklonost, što je ima muškarac spram žene i obratno, 
istinita ljubav, čija je svrha ne samo vlastitom 
nagonu zadovoljiti, nego također roditi i uzgojiti 
djecu i to kao dobre kršćane, koji će rasti njegovani od 
trajne ljubavi roditelja, biti opskrbjeni svim, što treba, 
i koji će imati neprestano za primjer pobožnu majku i 
kreposnog oca. To je jedno. Drugo je pak, da se muž i 
žena, kako je već apoštol prekrasno rekao, u braku, 
u trajnom međusobnom savezu, jedan kod drugoga 


49 


školaju i tako usavršuju na duševnom polju. To 
znadu, da su do smrti vezani, da imadu velike i teške 
dužnosti, a pokvarena narav se opire i stoga počnu 
jedan drugomu isticati različite mane! Muž često puta 
uvidi, da nije žena takva, kako ju je zamišljao, a i 
žena nemalo puta dođe do te spoznaje. Sad je pak 
onaj čas, kad se moraju supruzi sjetiti onih dubokih 
riječi svetoga pisma, da mora jedan drugomu breme 
nositi! I ako se tako strpe, nauče odmah nešto nova: 
da prava ljubav ne ugasne nikakvim razočaranjem! 
Muž upozna, kako je žena usprkos toj ili onoj mani 
plemenita, savjesna i skrbna, a žena opet, kako je muž 
dobar, pa makar se razljutio kod najmanje prigode. 
Međusobno si opraštaju, vježbaju se u velikodušnosti 
i u svladavanju samoga sebe. U životnoj borbi uvidi 
muž, da nema nikoga pravoga prijatelja do svoje žene 
i obratno; ako su prije jedno u drugoga vidjeli same 
mane, sada zamjenično otkrivaju danomice ljepših dub¬ 
ljih ljepota. To je škola kršćanskoga braka, što je 
moraju proći svaki muž i svaka žena. I blago njima, 
ako je dobro svrše! Takvi su kršćanski supruzi iza 
toga do konca života kao zaručnik i zaručnica i nji¬ 
hova ljuba.v je tako duboka, kao što pjeva zaručnica 
u Salamunovoj pjesmi nad pjesmama svom zaručniku: 
»Položi me kao pečat na svoje srce, jer kao smrt je 
jaka ljubav, kao grob, što ne vraća ništa, što se u nj 
položi, jest ljubomorna i svijetli se, te gori kao ognjeni 

stup. Nikoje vode ne će je ugasiti, nikoji jadi; i ni za 
koju stvar na svijetu ne mari do li za onoga, koga 
ljubi.« I ta ljubav bračnih drugova je tako posvećena, 
da je nalik na onu visoku, nepojmljivu i silnu ljubav, 
koja veže Isusa s njegovom Crkvom. 

To mislim, da je potrebno predočiti svakom in¬ 
teligentnom mladiću. Prije nego ga počimamo učiti i 
poticati na čisto življenje, neka mu se ne tumači samo 
ljepota čistoće i suzdržljivosti, nego također lje¬ 
pota i uzvišenost kršćanskoga braka! Jedino 
tako će biti moguće mladeži jasno i uvjerljivo predočiti, 
kako je lud, kako štetan i malovrijedan spolni život 
prije braka, dotično izvan braka, nečistoća i nevjernost. 
Treba svakom metnuti na srce, kako je neznatno prema 
braku ljubakanje s djevojkom, koje danas počinje, a 
sutra svršava. Jedino strast, jedino slijepi nagon ih tjera. 
Ipak kažu neki: ta nije samo strast, ima i ljubavi! 
Kakva ljubav? reci takvom čovjeku. Slučajno se 
s djevojkom upoznaš, možda si zagrijan vinom i zanesen 
ili te omame vrući pogledi i zamamljivo ponašanje, pa 
si utvaraš, da je to ljubav. Jest ljubav, ali ne takva, 
kakva doliči kršćaninu. Bivsto ljubavi je vječna vjer¬ 
nost i svijest odgovornosti, što imaš prema 
onomu, koga ljubiš: odgovornosti za njegovu sreću. 
Kakvu odgovornost pak preuzimaš, ako počneš bilo s 
kojom djevojkom ljubakati? Nikakve! Ako sagriješite, 
te se rodi iz tog saveza dijete, odrineš djevojku u sra- 

motu i nesreću; ili puk, ako ne dođe tako daleko, 
jednoga je lijepoga dana ostaviš, a što te je briga za to, 
što si ponajprije šatro djevojčinu dušu, razorio sve 
njezine nade i uništio mir njezinoga srca, oteo joj tje¬ 
lesnu i duševnu nevinost, koje joj nitko više ne će 

vratiti, a što će je kasnije po svoj prilici učiniti nesreć- 
nom u braku! Ako pak djevojku, koju ljubiš, te si s 
njom sagriješio, uzmeš uistinu za ženu, što ti koriste 
prijašnji grijesi? Bog će tebe i nju za to kazniti jadima 
u braku, možda ćete sebi do groba predbacivati, da 
ste jedno drugo zaveli. I još na nešto valja u tom 

slučaju upozoriti: ženu, s kojom si već, dok je bila 

djevojkom, previše općio, te je upoznao, uvijek ćeš 
manje štovati nego ponosnu djevu, koja postane tvojom 
tekar onda, kad je zaista tvojom. Dragi mladiću, po¬ 
misli ipak, da ne može biti dobro i korisno, ako svoju 
buduću ženu već kao djevojku vježbaš u nečistoći, 
razdireš u njoj čuvstvo sramežljivosti, te je vjenčaš 
jedino zato, da je sačuvaš od sramote. 

Čuj, i ovoga radi je nečistoća luda. Ljubav, što 
je međusobno gaje muž i žena, sveta je i danomice 
ljepša; ljubav, što ih veže tjelesno i duševno, nije gola 
strast, nego krepost. Krepost stoga, jer svojom ljubavlju 
stvaraju tijelo djeci, uzgajaju njihovu prema slici i pri¬ 
lici Božjoj stvorenu dušu, usavršuju sebe u školi vjer¬ 
nosti, strpljivosti, svladavanja samoga sebe i opraštanja, 
pa svojim uzornim životom šire oko sebe dobrotu i 

plemenitost. Nečistoća izvan braka samo je igračka, 
ljubav bez vjernosti, ljubav bez strpljivosti, ljubav bez 
skrbi, posla i truda, ljubav bez odgovornosti, ljubav, 
koja je jedino sama sebi svrhom, koja ne teži za višim, 

koja sama sebe uništava, a ostavlja samo pepeo _ 

kajanja, nezadovoljstva i očajanja. Ljubav bračnih dru¬ 
gova je vedra, svijetla i blaga, a ljubav izvanbračna 
divlje dan na dan raste, smućuje pamet, zahtijeva da¬ 
nomice većih žrtava, ispija krv i mozag onima, koji 
joj se predadu. 

Zar je to pametno? Zar nije bolje, da svoje du¬ 
ševne i tjelesne sile štediš, da se ne upuštaš u poznan¬ 
stva i veze, iz kojih gotovo u 80 postotaka ne iziđe 
ništa ili pak samo sramota, te se očuvaš čist i lijep 
do onoga dana, kad ti bude podala dijeva pred žrtve¬ 
nikom uzdrhtalu desnicu, da je čuvaš i ljubiš, kao što 
Krist ljubi svoju Crkvu? 

Tada će tekar procvasti u tvom srcu i u srcu tvoje 
žene prava ljubav, koja je po riječima nekoga sveca, 
kao ulje u čistoj posudi, u čistom srcu. »Čisto srce,« 
tako kaže, »nalik je svjetiljci punoj gorućeg ulja; kao 
što se tu plamen uspinje visoko prema nebu, tako i 
čisto srce, koje je odozdo svijetu zatvoreno, odozgo 
pak otvoreno milosti Božjoj. Milost Božja ulijeva u čisto 
srce dobru volju i dobra djela, što su ulje u svjetiljci: 
Krist ulijeva oganj svoje ljubavi u ulje dobrih djela, 
da svjetiljka gori na vijeke.« (Denifle: Deutsche Mystiker.) 

Takova je i vjerna bračna ljubav. Dok nečista 
ljubav gori, dokle godijer ne izgori, a iza nje je smrad 
i tmina, kipi čista ljubav danomice više k Bogu i tvori 
njemu draga djela. I kad bude naša omladina uvidjela, 
kako je uzvišena ta ljubav, tad će joj se tek pravo 
ogaditi nečistoća. Premalo se kod nas cijeni svetost 
braka, i uopće obiteljski život, to treba otvoreno ka¬ 
zati! Pođimo sad promišljeno na posao, učimo sebe 
i druge štovati i pravo razumijevati brak, koji je sa- 
kramenat, učimo uzvišeno misliti o onoj ljubavi, koja 
je sveta sva, duševna i tjelesna, sveta, jer je također 
put i sredstvo spasenja, usavršenja naših duša, vječ¬ 
nog blaženstva i prilika onog pretijesnog i vječnog 
veza, kojim će jednom u nebeskoj slavi biti vezana 
duša naša sa svojim Bogom! 

To je jedno, a drugo i to najznamenitije jest milost 
Božja. Grijesi protiv čistoće, neuzdržljivost, zle na¬ 
vade, prevlada spolnih misli, predstava i nagona, to se 
osniva sve na b o 1 e s ti vo 1 j e. Volju treba ozdraviti 
i to neka sama sebe ozdravi. Volja mora u tom pro¬ 
cesu biti bolesnik i liječnik u isti mah. Treba, da tako 
kažem, volja, koja ne će, da nauči opet htjeti i htjeti. 
To je pak nemoguće, ako sam Bog svojom milošću 
volji u pomoć ne dođe! Nema uspješnoga »trainiranja« 
volje bez milosti Božje, o tom će se svatko brzo uvje¬ 
riti. Past će mladić i dignuti se, dignuti se i opet pasti 
opet se dignuti i opet pasti i tako dalje neprestano’ 

periodično, gotovo silom prirodnoga zakona, ako se 
bude pouzdavao samo u svoju vlastitu snagu,’u suge¬ 
stiju dobrih pedagoških knjiga i u upliv šetnja i gim¬ 
nastike. Samo pokušaj, prijatelju, vidjet ćeš, kako ćeš 
daleko doći bez pomoći Božje, bez saveza s Bogom! 

Da, savez je s Bogom, ovdje u prvom redu po¬ 
treban, a tada će imati i uzor Isusa Krista, u kojem, 
radi koga i po kojem nam je dana sva milost, tvorni 
utjecaj na naš moralni život. Isus je bio tako čista srca 
i duha, da mu čak njegovi ljuti protivnici nijesu obzirom 
na to ni najmanje predbacivali: da je bio nad svaku 
takvu sumnju uzvišen, bilo je samo po sebi razum¬ 
ljivo. Premda je Isus i sa ženama Ijubezno općio (Ivan 
evangelista piše: »Isus je ljubio Martu i njenu sestru 
i Lazara«), premda su bile mnoge žene često oko njega, 
dvorile ga i brinule se za to, da mu ništa ne uzmanjka: 
ipak ni farizeji, ni njihovi pismoznanci, koji su našli 
svaku dlaku u jajetu, nijesu u tom pogledu imali što 
da mu predbace. Kako je čista srca bio Spasitelj, svje¬ 
doče također njegovi govori. Dok su se naime svi pro¬ 
roci pred njim služili katkada vrlo sjetilnim i bujnim 
govorom, te u nj uplitali sve puno primjera iz erotič¬ 
noga života, nema u Isusovim govorima, koji su uza 
sve to tako živi i plastični, niti sjene sličnoga. Njegova 
tankoćutnost u tom pogledu tumači više događaja: kad 
jc pošao da probudi od mrtvih djevojku, koja je ležala 
sama u svojoj sobi, uzeo je sobom njezine roditelje; 

kćeri Kananejke uopće nije išao, nego ju je iz daleka 
ozdravio. A evanđelja ni o tom ne govore, da bi se 
kod ozdravljanja bolesnih žena njih dotaknuo; dok je 
to kod muškaraca obično činio. Kad su Židovi dotje¬ 
rali u sinagogu preda nj bludnicu, da bi kazao, kakva 
je kazan ima stići po zakonu, pripovijeda nam evan¬ 
đelista, da se je Isus prignuo k tlu i na podu pisao. 
To se mjesto na više načina tumači; mi bismo pak 
gotovo pristali na neko sasvim novo tumačenje, da je 
Isus to učinio poradi svoje velike nježnosti i tanko¬ 
ćutnosti u moralnom pogledu, da bi pokazao, kako mu 
je odvratno i neugodno slušati nabrajanje grijeha ne- 
srećnice sa strane sjetilnosti sklonih i u spolnom obziru 
surovih i divljih Židova. Bio je napokon Isus onaj, 
koji je u propovijedi na gori izrekao one riječi, što 
moraju kršćaninu biti glavni poticaj na čistoću: Blago 
onima, koji su čista srca, jer će oni Boga 
gledati! Obzir prema fizičnom zdravlju, spolna higi¬ 
jena, različiti estetski razlozi i slično: to je sve spo¬ 
redno, to može jedva nekoje srećnije karaktere sačuvati 
od toga, da ih ne obori navala sve više razmahane 
nemoralnosti, ali čitavih naroda ti motivi nikada nijesu 
bili niti će biti moćni ćudoredno preporoditi, kako to 
lijepo naglasuje također okružnica austrijskoga episko¬ 
pata od 17. studenoga 1910, — samo obzir na Boga 
može moralno reformirati kako pojedinca tako i narod. 
Čisti će Boga gledati! Nije čudo! Ta već u ovom 

životu imadu ljudi čista srca visoke i odlične prednosti 
pred drugima. Oni imadu bistriji i jasniji pogled nego 
drugi ljudi, prodiru, premda su često priprosti i neuki, 
dublje u bivstvo stvari, mudrije sude, bolje poznaju 
ljude, oštrije prosuđuju prilike, znadu se hitrije i pa¬ 
metnije odlučiti, znadu se bolje očuvati vremenitoga i 
duševnoga zla, svaki im se pothvat bolje posreći nego 
drugima, osobito teške stvari, srećni su i mirni, zado¬ 
voljni, veseli, osjećaju Božju blizinu, u nezgodama nađu 
brzo utjehu, ne poznaju zatornih briga ni straha pred 
budućnošću, znadu dobro savjetovati, te su svim ljudima 
mili. Već u ovom su životu Bogu sličniji nego drugi, 
a što će biti onda, kad ga budu gledali licem u lice! 
Na to pomislimo, prijatelji, i na ovo, da imadu na polju 
kulturnoga, političnoga i socijalnoga podizanja kato¬ 
ličkoga puka najviše uspjeha oni naši vođe, 
koji su čista srca, naši biskupi, svećenici, naše 
bogoljubne žene! Zar da za njima zaostanemo inteli¬ 
gentni mladići? 

9. Ljubav prema narodu. 

Ljubav prema narodu! Po primjeru našega Gospo¬ 
dina Isusa svi su pravednici, svi sveci i blaženi, svi 
dobri svećenici i redovnici, te pobožni svjetovnjaci 
ljubili narod. Krivo je mišljenje, da je demokratski kr¬ 
šćanski socijalizam nešto za 19. i 20. vijek osobito i 
novo: u svim je vijekovima živio u katoličkoj Crkvi, a 

osobito u srednjem vijeku, kad je katolička vjera pre¬ 
vladavala i u javnom državnom životu; samo oblik bio 
je nešto drukčiji. 

Zar da nabrajamo sve one svece Božje, koji su, 
poticali oni bilo iz nižih slojeva ili iz bogatih trgovač¬ 
kih ili plemićkih kuća, ljubili siromašni puk, posjećivali 
siromahe, osnivali bolnice, nahodišta, sirotišta, skloništa 
za zanemarenu mladež, skloništa za raskajane javne 
grješnice, azile za zločince, koji su navršili kazan za 
djevojke, što se zbog prirodnih mana i preboljelih ve¬ 
likih bolesti nijesu mogle udati, ustanove, da se sa¬ 
kupljao miraz za siromašne djevojke, škole, bolesnička 
potporna društva, zalagaonice, društva za sistematsku 
organizaciju milostinje, društva za pomirbu domaćih i 
javnih sporova, za naobrazbu obrtnika itd.? Zar da 
upozorimo na svetoga Franju, toga velikoga ljubitelja 
djece, prosjaka i priprostih, ili na članicu trećega reda, 
mladu svetu Ružu iz Viterba, koja je u 13. stoljeću 
branila sloboštine i autonomiju svoga rodnoga grada 
protiv njemačkoga cara ? Zar da sjetimo na franjevca 
blaženoga Bernardina da Feltre, koji je u 15. stoljeću 
hodao po Italiji, krvareći poradi ljutih i krvavih spo¬ 
rova među domaćim plemićkim obiteljima, od grada do 
grada, propovijedao mir, omekšavao srca mogućnika, 
pomirivao međusobno stranke i priređivao navlaš u tu 
svrhu procesije djece, kojima je na čelu koracao on, 
noseći baš zato izrađenu zastavu sa slikom Propetoga, 

odozdo bile su pako riječi: Pars mea Deus! — J a pri¬ 
padam Božjoj stranci!? Ljubav prema narodu bila je 
signatura sviju, koji su Boga ljubili. 

Dragi mladi prijatelji! Ne smije se ipak ljubav 
prema narodu zamijeniti s romantičkim entuzi¬ 
jazmom, kojega ima danas toliko među našom mla¬ 
deži. Koliko puta viđaš đaka ili gospodina, koji opći 
sa seljakom sa smiješkom na licu, pita ga o vremenu, o 
sjetvi, o domaćim prilikama i neprilikama, oduševljeno 
ga podučava o narodnim pravima, te ga uvjerava o 
svojoj ljubavi. Više puta se pak iza toga oduševljenja 
sakriva nešto sasma drugoga nego ljubav prema na¬ 
rodu; obično je iza toga samo ljubav spram sa¬ 
moga sebe. Mladić se čini sam sebi znamenit, odličan 
i silno dobar, kad pokazuje takvo zanimanje za se¬ 
ljaka i njegove teškoće; počinje ljubiti svoju vlastitu 
plemenitost i oduševljenost. Tomu je doduše više ili 
manje svaki podvržen, osobito pak onaj, koji ljubavi 
prema narodu ne shvaća kršćanski. 

Teško, vrlo teško može kršćanski čovjek predstav¬ 
ljati sebi ljude, koji u Boga ne vjeruju, kako kažu. 
Upravo tako eto teško predstavljamo sebi one moderne 
socijaliste i demokrate, koji puka ne ljube poradi Boga. 

u to je pitanje teoretsko, kojega ovdje ne ćemo rješa¬ 
vati. Na svaki način ne može biti otvorenije, dublje i 
stalnije ljubavi nego je ona, koja narod ljubi zato, što 
je svaki njegov pojedinac, svaki naš bližnji slika i pri- 

lika Božja, jer svaka duša reprezentira beskonačnu 
vrijednost — svi svijetovi u svojoj neizmjernosti, čitav 
sunčani sustav, sva nebeska tjelesa, sav kozmos nije 
toliko vrijedan, koliko jedna jedina čovječja duša! — 
R to zato, jer smo svi udovi mističnoga tijela Kristova, 
jer se vrši u svima tajnoviti razvitak dizanja i usavr- 
šivanja Božjega kraljevstva, jer sjaju duše u žaru nad¬ 
naravne milosti, te su otkupljene krvlju Sina Božjega, 
jer trebaju smilovanja i ljubavi, jer su za vječnu slavu 
određene. Stoga moramo jedan drugoga usavršivati, 
jedan drugomu dobar primjer davati, te zajedno rasti 
u dobroti — ta solidarnost, koja nas sve kao djecu 
Božju spaja, osnov je našoj međusobnoj ljubavi i lju¬ 
bavi pojedinca prema čitavom narodu. Tako zvano 
»demokratsko čuvstvo«, težnja za »kulturnim podignućem 
naroda«, geslo »rad za narod« i slično — sve ima 
pravi smisao jedino onda, ako bazira na onoj ljubavi, 
o kojoj kaže apostol, da nikad ne prestaje, jer crpe iz 
vječnoga, nepresušenoga vrela. 

Ta je kršćanska ljubav prema narodu nesebična, 
požrtvovna, djelotvorna, dobrotvorna, strpljiva, ustrajna, 
mudra, milosrdna, otvorena. To posljednje naglasujemo 
stoga, jer ima veoma mnogo neiskrene ljubavi prema 
narodu i u pojedinaca i u stranaka. Tko pak ljubav 
prema narodu iz egoističnih svrha samo hini, i onaj 
u tom obziru sama sebe vara, utvarajući sebi, da ima 
ljubav prema narodu, a doista je nema, silno štetuje 

sebi i drugima i cijelom društvu, vara i zavodi mase 
svojim frazama, podržaje u njima neprestano nezado¬ 
voljstvo, ulaguje se pučkim strastima, ponizuje ljude 
do oruđa klikarskih ciljeva. Strašan odgovor će morati 
dati takvi ljudi Bogu, a ne će biti ugodno pred nje¬ 
govim licem, koje svaku laž mrzi, onima, koji su tako 
zvane seljačke i radničke programe samo fingirali. 

Ljubiti treba djelotvorno. Mnogo ljudi ljubi puk 
samo apstraktno; ljubimo »narod«, »narodnu veli¬ 
činu«, »nekadašnju narodnu slavu«, »narodne ideale«, 
»naše pređe« itd., a veliko je pitanje, ljubimo li poje¬ 
dince narodnje, kakvi jesu i živu i trpe; — drukčije je 
naša ljubav samo umišljena, ljubav gole fantazije, ljubav 
pojmovna ili pak ljubimo samo zato, da bi drugi ljubili 
nas. U nedostižnom romanu velikoga mislioca dubo¬ 
kog kršćanskog osjećanja, Fedora Mihajlovića Dosto- 
jevskoga, »Braća Karamasov« kaže redovnik, starac 
Sozima, nekoj dami, koja ga pita, kakva da bude lju¬ 
bav prema narodu: 

»Žao mi je, što ne mogu da vam kažem ništa ugodna 
i utješna za vas, jer uspoređena s apstraktnom, općom 
ljubavlju, djelotvorna je ljubav strašna i teška. Ljubav, 
što samo u glavi živi, žudi samo za brzim uspjesima 
i časovitom utjehom, pa zahtijeva, da je vidi cio svijet. 
Tako daleko tjera, da bi svatko žrtvovao svoj život 
uz uvjet, da se stvar ne zavlači dugo, nego da se. raz¬ 
vije brzo — kao na pozornici, a svatko da to vidi i po- 

hvali. A djelotvorna ljubav — ona je rad i ustrajnost, 
gotova znanost . . .« Dostojevskijev starac kaže sam, 
kakova mora da bude ljubav spram naroda i koji mo¬ 
tivi treba da je poriču. U tom obziru ne poznaje svje¬ 
tovna literatura ljepših stranica od ovih, koje opisuju 
ljubav ruskog monaha spram ubogog ruskog seljaka. 
Sozima, dubok poznavalac ruske duše, govori s pri- 
prostima priprosto, znade svakomu da se prilagodi i 
nastoji da bude sličan apostolu, koji reče sam o sebi: 
Postadoh svima sve! A za to ga narod i ljubi i naziva 
ga iščekivanim ljubimcem, spasiteljem i baćuškom. Krasno 
opisuje Dostojevski, kako dođoše ruske seljačke žene, 
da se poklone starcu i potuže se na svoju nevolju. 
Nastasja je prošla tri stotine vrsta, da pohodi s drugim 
ženama starca, kad joj je umro trogodišnji sinčić Nikita. 
Starac ne može isprva da je utješi. Govori joj: »Gledaj 
majko, jednoć je velik svetac gledao u hramu pred 
sobom ovakvu ženu kao što si ti, koja je naricala za 
jedincem svojim. Ne znaš li, govorio je svetac, kako 
su ovi mališi srećni pred prijestoljem Božjim. Nitko na 
nebu nije tako srećan kao ovi mališi! Ti si nam Bože 
— tako govore — dao život, a tek što smo počeli da 
živemo, pozvao si nas k sebi. I onda tako dugo mole 
Boga, dok ga i namole, da ih u anđele pretvori. Zato 
i ti ne plači, nego se raduj!« A kada ništa ne pomaže, 
promijeni se starac. Zamisli se u majčinu žalost i tijek 
njenih misli svede na drugu stazu. Sav joj se prilagodi. 

»Ovako je bilo u starom zavjetu: Rahela je plakala za 
djecom svojom i ne može da se utješi, jer ih nema 
Ono je sudbina vaša, majko, na zemlji. Nemoj se utje¬ 
šiti, plači samo! A tada svaki puta, kada ti oko zasuzi 
sjeti se, da na te gleda sin tvoj, koji je anđeo Božji' 
raduje se tvojim suzama i Gospodu ih kazuje. I dugo 
ce još trajati plač materin, a tada će se polako pre¬ 
tvoriti u tihu sreću, a suze žalosnice pretvorit će se u 
suze pouzdanja i očišćenja srca, riješit ćeš se svojih 
grijeha. A tvojeg ću se sinka spominjati, da bude mir 
njegovoj duši. Kako mu je ime bilo?« — »Aleksij, ba~ 
cusko!« — »Lijepo ime! Zar po Aleksiju, Božjem 
ugodniku?« — »Da, Božjem, baćuško, po fleksiju 
ugodniku Božjem!« I tako je starac polagano utješi. 

Druga žena dolazi k njemu, da vidi, je li doista 
bolestan, kako ljudi govore. Šest vrsta daljine je prošla 
i došla sa dojenčetom svojim. »Došla sam, da te vidim 
Govorili mi, da boluješ . . . Hodi, hodi, još ćeš dvade¬ 
set godina živjeti, Bog će te čuvati! Sto nas je malo 
može biti, koji molimo za te ?« — »Hvala ti, hvala za 
sve, dobra ženo... Draga si mi; je li to djevojčica u 
vom naručju?« — »Djevojčica, radost moja, Lizabeta'« 
- »Bog neka vas obje blagoslovi: tebe i čedo tvoje 
Lizabetu! Obradovala si moje srce, majko! Zdravo da 
ste, dragi moji, zdravo da ste, miljenci moji.« 

I sve je blagoslovio i svima se duboko po¬ 
klonio. 

A kako uči starac Sozima braću monahe na sa¬ 
mrti ljubavi spram naroda? 

Čujmo! 

»Ljubite se međusobno, oci, i ljubite puk Božji... 
Tako ga ljubite, kano da ćete cio svijet iskupiti ljubavlju 
svojom, a suzama svojim isprati grijehe svijeta... Ne 
budite oholi! Ne uznosite se ni pred siromasima, ili 
pred bogatima. Ne mrzite onih, koji vas zatajuju, grde 
i ogovaraju. Ne mrzite ateista, krivovjeraca i materija- 
lista; ovako molite za njih: Oprosti Gospodine svima, 
pa i onima, za koje nitko moliti ne će. A dodajte: ne 
molim toga od ponosa, jer sam manji od sviju vas... 
Ljubite narod Božji i ne dajte, da vam ga 
tuđinci pokradu; jer ako zaspite iz lijenosti, oho¬ 
losti ili samoljublja, doći će sa sviju strana i orobit će 
čitavo stado. Ne prestajte, učeći narod evanđelju . . . 
Ne budite škrti... Ne ljubite zlata, srebra i ne sabi- 
rite ga . . . Vjerujte i visoko dignite zastavu . . . Visoko 
je dignite!« 

A ovako govori monah Sozima o seljaku: »Malo 
samo, i neznatnoga sjemena treba; ruski svećenik neka 
ga sadi u dušu priprostoga seljaka i ono ne će umrijeti; 
u njegovoj će duši djelovati cio život, a usred tame i 
gnjusobe grijeha njegovih bit će jedna svijetla točka i 
jedan svijetao spomen. A nijesu potrebna dugačka razla¬ 
ganja. Sve će razumjeti u priprostosti svojoj. Ili, mislite 
možda, da priprosti siromah ne će razumjeti svetih knjiga ? 

Kušajte, čitajte mu priču o lijepoj Esteri i oholoj Vasti, 
ili opet čudnovatu zgodu o proroku Joni. Ne zaboravite 
isporedaka Gospodinovih, a osobito onih u Lukinu 
evanđelju, a iz apostolskih djela obraćenja Pavlova — 
ovo osobito —; a napokon događaja iz života svetaca, 
život Aleksija ugodnika Božjega i egipatske majke Ma¬ 
rije, koja je među velikima velika, jer je bila radosna 
mučenica, jer je Boga gledala i bila posuda Kristova. 
I priprostima ćete pripovijestima prosvijetliti srce se- 
Ijakovo. Vidjet ćeš, da je naš seljak dobar i zahvalan; 
stostruku će ti hvalu dati ... Tko u Boga ne vje¬ 
ruje, taj ne vjeruje ni u narod. Samo i je¬ 
dino narod i njegova buduća duševna sila 
moći će u svoje vrijeme da svlada ateiste, 
koji se otuđiše domaćoj zemlji. A što je riječ Kristova 
bez živih primjera? Narodu, koji je bez riječi Božjih, 
prijeti smrt, jer duša njegova čezne za riječima Go¬ 
spodinovim i za izvorom ljepote.« Zatim pripovijeda 
starac, kako je na svojem putu po čitavoj Rusiji, kada je 
s ocem Anfimom sabirao milodare za crkvu, sreo mladića 
seljaka. Razložio mu je, kako je krasno sve stvorenje 
i kako su bez zla svi cvijetovi, životinje i nebo. Go¬ 
vorio mu je, da i u stvarima živi Krist. »Pa kako je 
moguće — pita mladić — da bi i u stvarima bio Krist?« 
»R kako bi bilo drugačije ?« govorio sam mu — »ta 
nauk je Božji za sve, za čitavo stvorenje i za svaki 
stvor; svaki se listić obraća k riječi, veliča Boga i 

klikće Kristu u susret. Ne da to znade, nego svako 
biće vrši to po svojem tajnom životu.« I pripovijedao 
sam mladiću, kako je nekoć došao medvjed velikom 
svecu. I smilio se je svecu i on bez straha izišao iz 
svoje spilje i dao životinji komad kruha. »Hajde«! — 
kazao mu, »hajde; Krist bio s tobom!« I divlja je živo¬ 
tinja otišla mirna i tiha, a da nije nikomu ma što na žao 
učinila. R mladić je bio ganut, što je životinja otišla, a 
da nije ništa nikomu učinila i što je bio Krist s njom. »Ah,« 
uskliknuo je, »kako je to sve lijepo, kako je sve, što je 
Božje, dobro i čudesno.« R na to je sjeo i tiho je pro- 
mišljavao. Vidio sam, da me je razumio. I zaspao je kraj 
mene, a spavao je nedužni laki san. Gospodine, blago¬ 
slovi mladost! I ja sam se onda molio za nj, kada sam 
lijegao na počinak. Gospode, pošalji djeci svojoj svjetla 
i mira.« Tako je starac cijenio priprostu dušu! 

O zadaći svećenika s obzirom na narod i opet 
govori lijepo Sozima: 

»Već su nekada iz monaških redova izašli u Ru¬ 
siju oni, koji su radili za narod, a zašto ne bi toga i 
danas mogli? Da — isto tako pobožni i ponizni ljudi, 
koji će šutjeti i postiti, dignut će se i posvetit će se 
velikom djelu. Iz naroda će doći spas Rusije! R ruski 
je samostan od vajkada narodan. Ako je narod osamljen, 
i mi smo osamljeni. Narod vjeruje' kano i mi, a bez- 
božne sile, dolazile one ma iz kako dubokih srdaca i 
umova, ne će u Rusiji ništa načiniti. To zapamtite! 

Narod će se dići proti ateizmu i nadvladat 
će ga! Poštujte narod i njegujte njegovo srce. U tišini 
ga uzgajajte. To je zadaća nas, sarnostanaca, jer narod 
ovaj nosi Boga u srcima svojim . . . Bog će oslobo¬ 
diti Rusiju — jer ako i jest niži narod pokvaren i go¬ 
tovo nemoćan, da se odreče svojih grijeha, ipak znade, 
da je grijeh njegov proklet od Boga i da zlo čini, kada 
griješi. I tako ima naš narod neokaljenu vjeru u istinu. 
Boga priznaje i vapi mu. A s obrazovanima drugačije. 
Oni hoće da svoj život urede pomoću znanosti i da¬ 
kako bez Krista, a prije su vjerovali u nj; već su 
objavili, da nema ni zločina ni grijeha. Sa svoga sta¬ 
jališta imadu pravo, jer — ako Boga nema, što je 
onda zločin? U Evropi se već diže narod silom proti 
bogatašu, svuda ga napućuju vpđe, da prolijeva krv i 
• uče ga, da je njegova srdžba pravedna! Ali neka je 

prokleta ona srdžba — jer je nemilosrdna_Oci 

moji i braćo uščuvajte narodu vjeru! Ona 
nije prazan san. Cio sam si život bio svijestan slavnoga 
dostojanstva našega naroda; vidio sam ga i čudio se; 
vidio sam ga usprkos pogrješaka i mana našega mužika! 
On nije sužanj, ako je i bio dvije stotine godina zarob¬ 
ljen... Samo vjera u čovjekovo duševno dosto¬ 
janstvo jest osnov jednakosti, i samo će taj nauk 
razumjeti kod nas i taj će nauk osloboditi narod.« 

Doista, naroda ne ljubiti, to je znak liberalizma, 
ateizma, krajne oholosti, satanskoga sebeljublja. Nijedan 

se ne smije brojiti među učenike Kristove, koji ne ljubi 
naroda, jer je Krist narod neizmjerno ljubio, ljubio i 
siromahe, progonjene i priproste, ponizne i neznatne. 
Ljubite narod i sve što je s njim u svezi: njegov ubogi 
seljački dom, njive, što ih u znoju lica zasijava, plug, 
kojim ore, životinje, koje mu pomažu. Ljubite njegov 
trud i nevolju, ljubite njegovu sakritu dobrotu, plač 
njegov i radost njegovu! A ono treba još jednom i 
prije svega da se istakne: ne dajte, da vam drugi 
ukradu naroda! 

Neka nam bude dopušteno tom zgodom spomenuti 
primjer iz vlastitog iskustva, kako je priprosto seljačko 
srce plemenito, zahvalno i ćutljivo, ako ga nesebičnom 
i nehinjenom ljubavi uzgajaš i oplemenjuješ. U Sloven¬ 
skoj opstoje tako zvani »Orli«. To je organizacija, koja 
sabire većinom seljačku omladinu na gombanje a uje¬ 
dno i obrazuje mladiće u katoličkom duhu, priređuje 
im predavanja i socijalne tečajeve. Kod toga »Orla« 
upoznali smo mladića-seljaka, koji je imao samo 
pučku školu, a kasnije je učio stolariju. Postao je kano 
i drugi oko 20. godine »Orel« negdje na Gorenjskem. 
Odavle je otišao iza nešto vremena radi zanata na 
Dolenjsko, pa je u tom, prije uspavanom kraju, gdje 
se šepirila t. zv. mjesna inteligencija, koja po života 
prosjedi u gostionama kraj glupih razgovora i neslanih 
šala — ustanovio sred velikih, gotovo nesavladivih 
teškoća »Orla«. Tko razumije, što znači probuditi na 

život mladež tamo, gdje vlada lijenost, apatija, mržnja 
na svaki duševni napor, mekoputnost i frivolnost: taj 
će znati da ocijeni to djelo. Naš vrli mladić radio je 
u tom kraju tako dugo, da je »Orla« učvrstio i poskr- 
bio se za to, da će njegovo djelo i dalje živjeti. A na 
to je otišao u njemački Gradac, gdje je među onim 
malobrojnim mladićima ustanovio »Orla«. 

Mi toga mladića poznajemo: skroman je i blag, 
neznatan izvana, a kakav oganj gori u njem! Kada 
govori, mora, ako i nijesu riječi njegove umjetne, da sva¬ 
koga uvjeri. A kako takav priprosti čovjek iz puka 
duboko poznaje duh kršćanskoga morala, kako mu je 
to u krv i meso prešlo, bolje nego mnogom i mnogom 
inteligentu, koji to sve zove »nepojmljivom askezom« ili 
»mržnjom na svijet i idejama protivnim životu«: — go¬ 
vori jedno pismo što ga je taj mladić pisao iz Graca 
svom prijatelju u dolenjski trg, gdje je prije bio. Evo 
toga pisma: „Predragi Karlo! Kada sjedim ovako u tom 
tuđem njemačkom mjestu, a u mojem dosadnom stanu, 
često mi se budi uspomena na moj lijepi dolenjski trg, 
gdje gombaju moja braća »Orli«. A kada dobijem tvoje 
oduševljeno pismo, čini mi se, da sam i sam u živah- 
11 °j 9°mbaoni. Kako je živo u njoj! Momci, koji prije 
nisu imali ni pojma o lijepoj organizaciji, srećni su samo 
iada, kada se u gombaoni sakupe. Kako su već po¬ 
stali okretni! Kao da su preporođeni! A kako je to 
sve došlo? Sjećaš li se jošte, kako su nas psovali, kada 

su neki u strahu i bojazljivosti osnivali »Orla« u za¬ 
puštenom dolenjskom trgu? Oni ljudi, koji nose na 
glavi cilindre, a u glavi često slamu, koji se rado hva- 
lišu svojom »narodnošću«, mislili su zaustaviti napredak 
nove, poštene misli. Tada sam bolje no ikada prije 
upoznao, daBogblagosivlja djelo naše! Došao 
je naš prvi nastup — a mi smo imali čuvstvo, kano 
što ga imade vojskovođa vojske, koja pobjeđuje. I onaj 
je dan najljepši u našem životu, kada smo pokazali 
što znamo. — Na tisuće naroda, oko stotina »Orlova« 
u odori, a potišteni i poraženi neprijatelji! To je slika, 
što ću je nositi u srcu do groba! — Prijatelju, to se 
ne bi dalo dostići, kad ne bi bilo blagoslova 
odozgora! — Preda mnom leži »Zlata knjiga« (to je 
knjižica moralne sadržine, nekakav vademecum, napi¬ 
san za »Orle«. Op. piščeva). Ne ću ti ovdje ponavljati 
pojedinih zlatnih stavaka, sigurno, da si ih već pohranio 
u svom srcu. Pišeš mi, da ste izgubili dva druga, 
jedan je morao kano i ja po svijetu, a drugi se je pri¬ 
družio protivnicima. Jedan je išao s jasnom svrhom i 
svijesnom glavom u svijet. Našao je u tuđini pošteno 
društvo i srećan je u njemu. Tako mi je nedavno pisao. 
Mladi su još obojica i vidjet ćemo, tko će od njih dvo¬ 
jice biti srećniji. A opet je sto puta bolje, da se še- 
prtlje ne miješaju među »Orle«, koji crpu duševnu hranu 
iz »Zlate knjige«. — Pišeš mi o lijepoj uspjeloj pred¬ 
stavi i o dobrotvorima, što ih imate. Narod je upoznao, 

da »Orel« nije kano druga društva, što ih za nekoliko 
godina osnivaju liberalci pod firmom narodnosti. »Orel« 
je trajna organizacija! A dobra stvar ima uvijek 
dosta dobročinitelja. Moliš me, neka se u novi¬ 
nama zahvalim g. Andreju, koji vodi čitavu stvar! 
Prijatelju toga ne treba! Kada sam se opraštao 
s vama, išao sam i gospodinu predsjedniku. Govorili 
smo koješta. Spomenuo sam, kako je među protivnicima: 
svaki traži samo sebe, svojih koristi i časti! ii on mi 
je tada rekao ozbiljne riječi, koje ću upamtiti: »Čast je 
čudna stvar, i ako je tko traži, ona bježi ispred njega, 
a tko ne traži priznanja i časti, toga čast i sama nađe.« 
I pokazao mi je gospodin neki psalam u sv. pismu, 
gdje veli sveti pjesnik, da čovjeku koji imade 
samo jednu svrhu, da svuda i uvijek samo 
dobro radi, sve se na dobro obraća i da je 
on uvijek veseo, ii zar ni jesmo to već nas 
dvojica iskusili? Gledaj, u zadnje te doba protiv¬ 
nici povlače po novinama. Pa što su postigli? Baš 
protivno no što su htjeli! A ti veselo fićukaš, 
pjevaš, marljivo radiš i djelo tvoje rodi blagoslov. — 
0, kako bih ja rado bio s tobom, jedne duše i jednoga 
srca i opet bismo radili u »Orlu«. Tu u njemačkom 
Gracu vidim toliko mladih ljudi, slovenskih momaka, 
koji su već uništili svoju mladost, a uz to i čast slo¬ 
venskih mladića. Zaboli me u srcu, kada ih vidim! To 
ne smije da bude! Slovenski »Orli« u domovini i drugi 

pošteni mladići, morat ćete uzgojiti radnike već onda, 
kada su još šegrti. Kako dođe odgojen momak u tu¬ 
đinu ostat će takav! A ipak imade i takvih ovdje! 
I nema dugo, što smo osnovali u ovdješnjem slov. 
katoličkom društvu »Krešu« odsjek »Orla«. Skroman 
je početak, ali mi se nadamo, da će Bog blagosloviti 
naše djelo! Zato primi uz moj srdačni pozdrav iz nje¬ 
mačkoga Graca i naš krepki orlovski: Zdravo! — 
Tvoj Stjepan." 

Kako tvrda vjera u dobru stvar, kakva veselost 
duha, kako naravna istinitost, kako tvrdo ufanje u vod¬ 
stvo Božje odsijeva iz ovih redaka. A sve to radi toga, 
jer se je prava ljubav dotakla ove duše i izmamila iz 
nje sile, koje bi bile drukčije spavale ili se što više i 
izgubile. A ono sigurno, da ne bi nikoja druga misao 
mogla srce mladićevo tako iz temelja preobraziti i nje¬ 
gove volje bolje ojačati, kao kršćanska vjerska i moralna 
misao. Ili može li možda mržnja spram bogataša, ili 
oduševljenje za neki nepolučivi i tamni kulturni ideal 
napretka, ili krilata fraza o slobodi, ili nezasitna želja 
za pravdom, kojoj nitko ne zna međe, ili sentimentalna 
vjera u čovječje bratstvo — može li da srca trajno 
ugrije, da ih uistinu preobrazi, strasti i nagone ublaži, 
egoizam potlači — a dostigne stalne uspjehe i načini 
čovjeka uistinu boljim, plemenitijim i nesebičnijim ? Od 
velike francuske revolucije pa do današnjega dana 
nije to pošlo za rukom nijednom državniku i nikojoj 

socijalističkoj stranci — naprotiv, ljudi su postali bru¬ 
talniji, egoističniji, osjetljiviji i svaki dan nezadovoljniji. 
Kako su obećavali različni socijalni utopiste, kako će 
blag postati čovjek po njihovom nauku! A istina ? Nije 
li se zar upravo u naše tako prosvijetljeno doba izrekla 
riječ o »plavoj beštiji« i o ropskim instinktima nepo¬ 
pravljive mase? 

Mi ćemo drugačije, mladi prijatelji! Dignimo se i 
pođimo opet naviješćivati veseli a zaboravljeni nauk 
o beskonačnom dostojanstvu svake ljudske duše, o nje¬ 
zinom jedinom preporođenju u Bogu i o onoj slobodi 
te napretku, koji se osniva na spoznanju, da je narod 
tim srećniji, krepčiji i za život sposobniji, čim je bo- 
goljubniji i Bogu podobniji te obratno. 

10. »Ako ne budete takvi kao djeca...« 

Mnogi se je već u čudu upitao, što zapravo znače 
u evanđelju one Isusove riječi o djeci, kojoj moramo 
slični postati, ako hoćemo da jednom ugledamo lice 
Božje. Pa budući da su mnogima te riječi nerazumljive, 
za njih se uopće ništa ne brinu, kao da nas se ništa ne 
tiču i kao da ih je naš Gospodin govorio samo onako, 
da bude govor ljepši ili što više da ih nije ozbiljno ni 
mislio ili pak da je to samo zapovijed za najpotpunije 
ljude, »mistike« i slične. Istina je, te riječi Isusove nijesu 
za svakoga razumljive, koji ne žive praktično kršćan¬ 

ski, pa neka je još jednom tako oduševljen »katolik«, 
laik ili svećenik, inteligentan ili priprost. Razumjet će 
ih pak svatko, koji odano ispunjuje Božju volju, koji 
je tijesno združen s Bogom i koji se u nj potpunoma, 
bez oklijevanja i s neograničenom sigurnošću pouzdaje, 
koji je čista srca i posvuda traži samo slavu Božju i 
pobjedu njegova kraljevstva. Tak je čovjek uistinu di¬ 
jete, dijete Božje, dijete veselo i srećno. 

Mnogi su si moderni mislioci razbijali glavu s tim 
problemom i kušali ga riješiti. Moderan čovjek, koji je 
tako kompliciran, nenaravan, skeptičan, »pofinjen«, bolje 
rečeno rafiniran, razmažen, ne zna ni na jedan na¬ 
čin razjasniti dječjeg duha, koji odlikuje kršćanina. Već 
se je spomenuti Dostojevski bavio u svojemu »Idiotu« 
s tim problemom dosta u kršćanskom smislu, ali ipak 
ne potpuno dobro, a ovih je dana poznati njemački 
pisac Gerhard Hauptmann izdao roman »Emanuel Quint, 
ein Narr in Christo«, u kojem usprkos nešto čudnom 
naslovu s mnogo ćudoredne ozbiljnosti opisuje ruko- 
djelca iz Šlezije, koji u današnje vrijeme navješćuje 
evanđelje, koji hoće da ustanovi kraljevstvo mira, lju¬ 
bavi i pravice na zemlji, pa ga oblasti zatvore. Fran¬ 
cuski su se učenjaci latili te stvari nešto priprostije: 
rastumačili su to sve skupa kao posebnu vrst ludila i 
»la folie de Jesus Christ« postade ondje svagdanja 
fraza. Ali dječije pouzdanje, dječija vjera, dječija do¬ 
brota i dječije težnje za jednom samom svrhom, dje- 

čija Ijubeznost kršćanina nije nikakva »folie«, nikakva 
ludost, nego čisto normalno stanje svake milošću pro¬ 
žete duše. Nije čudno, da moderno doba za to nema 
smisla, ali bar katolici, koji hoće da su dobri, moraju 
to znati i nastojati, da si pribave bar nešto toga dje- 
čijega, nedužnoga i veseloga duha. 

U -svom uvodu k legendama o sv. Franji Asiškom 
kaže franjevac o. Holtzapfel, da je neki katolički apo¬ 
logeta jednom rekao, da nam je doduše ton Kristovih 
riječi poznat, ali njihov smisao i sadržaj mnogo manje. 
To je za većinu ljudi posve sigurno. Što se nama čini 
u kršćanstvu čudnije i neobičnije, mirno idemo mimo 
toga naprijed i ništa se ne uznemirujemo, zašto tako 
ne živemo ili bar ne kušamo živjeti, kad opet naiđemo 
na takve evanđeoske riječi. Posve je pak drugačije s 
katolicima, koji nijesu zadovoljni s polovičnim kršćan¬ 
stvom, posve drugačije s blaženim i svecima, posve 
drugačije s mnogim pobožnim dušama, koje još i dan¬ 
danas skrovito i ponizno provode život po Kristu! Pa 
zašto ne bi pokušao i katolički đak, akademičar, mladi 
inteligenat da teži za tim uzorom kršćanskoga života 
koji će Bog naplatiti s preobilnim blagoslovom za cijeli 
naš rad na polju katoličke organizacije naroda? 

Prijeđimo u duhu natrag za sedam stotina godina 
u ono doba, kad je išao po lijepoj sunčanoj Umbriji 
sv. Franjo TTsiški i iskorjenjivao pohlepu i preobraćao 
razdoru i osjetljivosti odani narod. Kako se je taj svetac 

ćutio djetetom Božjim, kako je svakoga čovjeka, svaki 
cvjetić i svaku životinjicu ljubio kao stvor Božji, kako 
je bio veseo, da je htio što više pjevajući umrijeti! Svoju 
je redovnu braću poslao u svijet zovući ih »ugodnici 
Božji«, da bi opet unijeli u srca čovječja s milozvuč¬ 
nim riječima Božjim veselje, koje sastoji u tom, da 
služimo Bogu. Zato je narod sv. Franju neizmjerno 
ljubio, ljubi ga još danas, ljubi i njegove sinove, fra¬ 
njevce, koji živu u duhu njegovih pravila. 

Da bar nešto djetinskog, veselog duha sv. Franje 
razumijemo, predočimo si nekoliko prizora iz njegova 
života, kako nam ih opisuje »Fioretti«: 

,,U zimsko je doba jednom išao sv. Franjo iz Pe- 
rugie k Santa Maria dei Angeli. S njim je bio brat Lav, 
a obojici je bilo strašno studeno. Tada je sv. Franji 
zovnuo brata Lava, koji je bio komadić puta naprijed, 
pa je rekao: »0 brate Lave, i ako naša braća pružaju 
narodu sjajan izgled svetosti, kreposti i pobudnoga ži¬ 
vota, ipak zapiši, odnosno zapamti, da se u tom još ne 
sastoji potpuno veselje.« Pa kad je brat Lav išao još 
komadić puta dalje, opet ga je zovnuo i rekao: »0 
brate Lave, i ako kakav naš brat slijepomu podijeli 
vid i ozdravi uzete (pohabljence), izgoni đavle, gluhima 
povraća sluh, čini, da kljasti prohodaju i nijemima daje 
govor ili pak što je mnogo više, nekoga koji je već 
četiri dana mrtav opet k životu probudi, zapiši ipak, 
da se u tom ne sastoji sva blaženost.« Domala je opet 

zovnuo: »0 brate Lave, kada bi koji brat razumio jezike 
svih naroda i razumio sve znanosti i knjige, da, kada 
bi bio u stanju proricati budućnost i znao čitati srca 
svih ljudi, ipak zapiši, da u tom još nije potpuno ve¬ 
selje.« I kada su išli dalje, opet je povikao: »0 brate 
Lave, jaganjce Božje, kada bi koji brat naš govorio 
jezike anđela i poznavao tijek zvijezda te moć bilina, 
ili kada bi mu bilo poznato sve blago zemlje, ili kada 
bi poznavao moći i svojstva ptica i riba u vodi, svih 
životinja i ljudi, korijenja i drvlja, kamenja i voda, 
ipak zapiši i dobro zapamti, da se u tome ne sastoji sve 
blaženstvo.« I za malo vrijeme opet je povikao: »0 
brate Lave, kada bi naš brat znao tako krasno propo¬ 
vijedati, da bi sve nevjernike k vjeri priveo, usprkos 
tomu znaj, da u tome još nije sve veselje.« Tako su 
se razgovarajući išli dvije milje dalje..Brat Lav, koji se je 
svemu tomu vrlo čudio, reče: »Oče moj! molim za ime 
Božje, da mi rečeš, u čemu sastoji potpuno blaženstvo?« 
Na to mu svetac odgovarajući reče: »Ako dođemo 
posve promočeni od kiše i prozebli od mraza, blatni i 
gladni u Santa Maria dei Angeli, te pozvonimo na vra¬ 
tima i vratar dođe ljutit van i poviče: Tko ste? i nas 
dva mu kažemo: Nas dva smo dva brata; on bi pak 
odgovorio: Dakako! dva potepuha, koji se svuda okolo 
pp svijetu potucaju i prosjacima milostinju oduzimlju! 
te nam ne bi otvorio, nego bi nas pustio na kiši i sni¬ 
jegu, da gladni i promrzli cijelu noć na polju stojimo, 


a nas dva bi to strpljivo podnijeli te u poniznosti i 
ljubavi mislili, da nas vratar uistinu pozna i da mu je 
Bog sam rekao, neka nas tako strašno napadne, tada, 
o brate Lave, zapiši, da u tom sastoji potpuna sreća«.“ 

„Kada je dragi sveti Franjo jednom došao u crkvu 
nekoga sela u okolici Assisia, počeo ju je odmah u 
poniznosti pometati i čistiti. Brzo se raznese vijest o 
njegovu dolasku po cijelom selu, jer su ga ljudi rado 
gledali i još radije slušali. Isto tako jedan seljak, koji 
je bio posve priprosta srca i razuma, po imenu Gio- 
vanni, saznao je za to; bez oklijevanja pođe, da vidi 
sveca i našao ga je baš, kada je ponizno i pobožno 
čistio crkvu. Tada reče Giovanni: »Brate, daj mi metlu 
i pomoći ću ti.« S tim je riječima uzeo Franji metlu iz 
ruku i pomeo, što je još ostalo. Kada su se na to sjeli, 
rekao je seljak svecu: »Brate, već sam dugo voljan 
Bogu služiti, osobito od kada sam saznao za te i tvoju 
braću; ali nijesam znao, kako bih mogao k tebi doći. 
Sad pak, kada se je Gospodinu svidjelo, da sam te 
našao, učinit ću, štogod zahtijevaš.« Kada je dragi 
Franjo vidio njegovo oduševljenje, veselio se je u Go¬ 
spodinu, osobito jer je tada imao još malo braće. Osim 
toga činilo mu se, da će seljak poradi svoje jednostav¬ 
nosti i iskrenosti dobar redovnik biti. Zato mu odgo¬ 
vori: »Brate, ako hoćeš u našoj družbi nasljedovati 
naše življenje, moraš se odreći svega svoga imetka, u 













koliko to bez spoticanja možeš, te ga dati siromasima 
po savjetu svetoga evanđelja; tako su morala sva moja 
braća učiniti, u koliko je bilo moguće.« Kad je seljak 
to saznao, odmah se je povratio napolje, gdje je ostavio 
svoja dva vola, jednoga ispregao i odveo k svetom 
Franji govoreći: Brate, toliko sam godina služio svome 
ocu i svima rođacima; ovaj je vo zato samo mali dio 
moje baštine, pa ću se ja samo s njim kao svojom 
baštinom zadovoljiti i darovat ću ga siromasima, kako 
ti vidiš, da je dobro.« Kad su pak njegovi roditelji i 
još nedorasla braća vidjeli, da ih hoće ostaviti, počeli 
su svi na glas plakati i tužiti, da je bio dragi sveti 
Franjo ganut, jer je bila obitelj vrlo velika i siromašna. 
Zato im reče: »Načinite objed za nas sve, da skupa 
jedemo i prestanite plakati, jer ću vas razveseliti.« 
Odmah su zgotovili objed te su zajedno vrlo dobre 
volje jeli. Kad su svršili, reče Franjo: »Taj vaš sin 
hoće da se posveti službi Božjoj, pa zato ne smijete 
biti žalosni, nego se iskreno veseliti. Ta to vam nije 
velika čast samo pred Bogom, nego također pred svi¬ 
jetom i za duševnu i za vremenitu korist, jer Bogu 
dajete čast po članu vaše obitelji i sva naša braća bit 
će vaši sinovi i vaša braća. Pa jer će kao Božja stvar 
služiti svome stvoritelju, čija služba znači kraljevanje, 
ne smijem vam ga i ne mogu vratiti. Ali, da budete 
s njim zadovoljni, hoću, da vam prepusti svoga volića, 
jer ste uistinu siromašni, i ako bi ga po evanđelju 

morao drugim siromasima darovati.« Tim riječima sve¬ 
toga Franje bili su svi utješeni, te su se veselili, oso¬ 
bito radi vola, kojega su natrag dobili, bili su naime 
vrlo siromašni. Pa jer se je svetom Franji sveta jedno¬ 
stavnost tako na sebi i na drugima vrlo svidjela, odmah 
ga je preobukao u redovničko odijelo, te ga ponizno 
uzeo sa sobom za svoga pratioca. Novica je pak bio 
tako priprosta srca, da je mislio, da mora sve naslje¬ 
dovati, štogod je radio sveti otac. Ako je taj htio poći 
u crkvu ili kamo drugdje, da se zanese u molitvi, htio 
ga je novi brat uvijek vidjeti, da bi mogao nasljedovati 
sve njegovo djelovanje i gibanje; ako je sveti Franjo 
prignuo koljena ili ruke k nebu dignuo ili uzdahnuo, 
uvijek je brat Giovanni isto tako učinio. Kada je sveti 
Franjo to opazio, opomenuo ga je vrlo šaljivo, neka 
ne čini tih glupih stvari. Ali brat mu odgovori: »Brate, 
ja sam obećao sve činiti, štogod ti radiš, pa ti stoga 
moram u svemu postati sličan.« Dragi se je sveti Franjo 
čudio i bio vrlo veseo, kad je vidio toliku čistoću srca 
i jednostavnost. Brat je pak polagano tako napredovao, 
da su se sveti Franjo i ostala braća njegovoj savrše¬ 
nosti divili; za kratko je vrijeme umro usred svoga 
svetog nastojanja. Još dugo je sveti Franjo u krugu 
braće govorio s velikim veseljem i radošću o njegovu 
životu, te ga nije pri tom nazivao bratom, fra Giovanni, 
nego svetim, san Giovanni.“ 

„Jednom je sveti Franjo došao u kraj između Can- 
nara i Bevagna. Tu opazi mnogo drveća na putu, na ko¬ 
jima je sjedilo mnoštvo najrazličitijih ptica, kakvih nijesu 
još nikada vidjeli u ovim krajevima. R čučale su također 
na tlima pod drvećem u velikom broju. Kada je svetac 
začuđeno gledao na tu množinu, dođe na njega Duh 
Sveti i on reče svojim pratiocima: »Počekajte tu na 
putu na mene, ja idem našim sestrama ptičicama pro¬ 
povijedati.« I išao je u polje k pticama, koje su na tlu 
sjedjele. I odmah, kada je začeo govoriti, sve su ptice, 
koje su se bile posjedale po drveću, priletjele k njemu 
i tako se, kao i one na polju, mirno vladale, premda 
je hodao između njih i mnogih se odjećom dotaknuo. 
Usprkos tome nije se nijedna ganula sa svojega mjesta, 
kako je to poslije pripovijedao brat Jakob iz Masse, 
svet čovjek, koji je to slušao iz usta brata Massea, 
koji je bio taj put među pratiocima svetog oca. Sveti 
je Franjo ovako govorio pticama: »Zaista morate, sestre 
ptice, biti zahvalne Gospodu i uvijek i posvuda ga 
morate hvaliti poradi slobodnog lijeta, koji imate, radi 
dvostruke i trostruke odjeće, radi lakih i lijepih krila, 
radi stola, za koji vam se skrbi, te se vama ne treba 
ni za što brinuti, radi pjevanja, kojim vas je Stvo¬ 
ritelj obdario, radi toga, što vas je toliko i što se 
poradi Božjeg blagoslova tako množite, radi potomstva, 
kojeg je bio Bog očuvao u lađi Noinoj, zbog elementa 
zraka, kojeg vam je dao na upotrebu. Ne šijete, i ne 

žanjete, a Bog vas svejedno hrani; dao vam je potoka 
i izvora, da se napajate, gore, brežuljke i humove, da 
se sakrijete, visoko drveće, da se ugnijezdite. I premda 
ne znate šivati, niti presti, ipak dade vama i vašim 
mladima potrebno odjelo. Veoma vas dakle ljubi Stvo¬ 
ritelj, koji vam je toliko dobrota iskazao. Zato se ču¬ 
vajte, sestre ptice, da ne biste postale nezahvalne, nego 
morate nastojati, da pjevate Bogu hvalu!« Kada su 
čule ptice te riječi, otvoriše kljunove, rasprostriješe 
krila i glavu prignuše k tlima; tako su svojim znanjem 
i pjevanjem pokazale, da su ih riječi svetoga Franje 
veoma razveselile. Sveti pak Franjo radosno usklikta 
u svojoj duši, kada je to vidio, i zapanjen razgledavao 
množinu ptica, ljepotu njihovih vrsta, njihovu nježnost, 
slogu i krotkost. I kada je svršio svoj govor i njih 
potaknuo, da hvale Boga,. učini preko svih znamenje 
križa i još ih jednom vruće pozove, da dragog Boga 
hvale. Tada počeše najednom sve ptice, pa i one u 
zraku, zajedno pjevati Ijubke pjesme, koje se na da¬ 
leko razlijegale." — — — — — — — — — — — 


„Kada je jednom sveti Franjo bio kod svete Marije 
Porciunkule, priđe k njemu stara bijedna žena, koja je 
imala dva sina u redu, i zaprosila u njega milostinje. 
Svetac ode odmah, da zapita brata Petra Catani, koji 
je bio tada generalni ministar reda: »Da li imamo štogod, 
što bismo našoj majci dali.« Imao je naime običaj majku 

svakoga brata nazivati svojom majkom i majkom sve 
braće. Brat mu Petar odgovori: »U cijeloj kući nema 
ničega, čim bi je mogli obdariti, da bi joj bilo pomo¬ 
dno. Ali u crkvi imamo novi zavjet, iz kojega čitamo;« 
jer tajputa jošte nijesu imela braća brevijara. Tada 
reče Franjo: »Daj našoj majci zavjet, da ga proda za 
svoje potrebe. Ja sam naime uvjeren, da će se to na¬ 
šemu Gospodinu i blaženoj Djevici bolje dopasti, nego 
da iz njega čitamo.« I dali su joj ga. Što se čita o 
blaženom Jobu, to se može zaista reći i o svetom 
Franji: »Od materine utrobe bio sam milosrdan i raslo 
je milosrđe sa mnom«.“ —-_ ___ 


„Kada se jednom sveti Franjo vratio iz gore, gdje 
se molio, dođe mu u susret brat iVlasseo i, jer je htio 
iskušati njegovu poniznost, reče svecu: »Zašto baš 
upravo za tobom? Zašto baš upravo za tobom? Zašto 
baš upravo za tobom ?« Napokon odgovori sveti Franjo: 
»Što veliš, brate Masseo?« — »Da cio svijet za tobom 
leti, da te hoće svi vidjeti i slušati i pokorni ti biti; 
a ipak nijesi lijep, nemaš velikog znanja i mudrosti i' 
nijesi plemenita roda. Otkuda dakle to, da cio svijet 
za tobom leti?« Kad je sveti Franjo čuo te besjede, 
postane silno veseo, okrene oči k nebu i ostade neko 
vrijeme preobražena duha; kada se opet osvijesti, po¬ 
kleknu i zahvali se iskreno Bogu. Zatim se okrenu k 
bratu Masseju i reče: »Hoćeš li znati, zašto upravo 

za mnom? Hoćeš li znati, zašto upravo za mnom? Hoćeš 
li znati i potanko znati, zašto svijet ravno za mnom 
leti? To izvire iz prečistog oka Božjega, koji u svakom 
kraju vidi dobre i slabe. Zato što najsvetije oko nije 
našlo većega griješnika od mene i priprostijega i ne- 
vrednijega; i jer Bog za svoje čudesno djelo, koje 
namjerava dopuniti, nije našao manje vrednijega, iza¬ 
brao je mene; jer je Bog izabrao lude svijeta, da osra¬ 
moti mudre, i malene i beskorisne i slabe svijeta pozva, 
da postavi u sjenu plemenite, visoke i moguće, da svi 
spoznaju, da visost upravo tako kao čednost dolazi 
od Boga, a ne od stvora, zato da se pred njegovim 
obličjem put i stvor ne ponosi; jer tko se ponosi, neka 
se ponosi u Bogu, zato da samo Bogu ostane čast i 
slava u vijeke." — — —-— — — — — — 





„Neki mladić iz Siene ulovi veliki broj grlica i 
odnese ih u košu na prodaju. Sveti pak Franjo, uvijek 
mio i dobar, ljubio je osobito nježne životinje i male 
ptice i njima bio posebno sklon. Kad je dakle vidio 
grlice, reče pun iskrene sućuti mladiću: »Dragi moj, 
molim te, daruj mi te grlice, da te nedužne ptice, koje 
po riječima svetoga pisma predstavljaju čiste, ponizne 
i nabožne duše, ne dođu u ruke nesmiljenih ljudi, 
koji će ih zaklati.« I smjesta je mladić kao po Božjem 
nadahnuće darovao svecu sve grlice. Tada ih sveti 
otac uzme u naručje i govoraše s njima čisto povjer- 

ljivo ovako: »Drage sestre grlice, vi priproste, nedužne 
i čiste ptice, a zašto ste se dale uhvatiti? Ja ću vas 
očuvati od smrti i napraviti gnijezda, da možete leći 
i ispunjavati Stvoriteljevu zapovijed, da se množite.« 
I ode Franjo i napravi im svima gnijezda. I zaista gr¬ 
lice nijesu napustile gnijezda, načinjena od svetoga 
Franje, već su legle u njima, množile se i bile sa sve¬ 
cem i braćom prijazne. Mladiću pak, koji ih je darovao, 
reče sveti otac: »Sine moj, ti ćeš postati brat u našem 
redu i služit ćeš zahvalno Bogu!« I kako je svetac 
rekao, tako se domala i dogodilo." — — — — 


„Osim vatre ljubio je Franjo osobito vodu, jer je 
znamenje pokore i kajanja, s kojim se opere nečist duše 
i jer se prvo očišćenje duše dogodilo po krstu. Ako 
je prao na zdencu ruke, izabirao je zato uvijek takovo 
mjesto, da nije s nogama zagazio u vodu. Ako je stu¬ 
pao stubama, išao je njima s velikim poštovanjem iz 
ljubavi do onoga, koji se u svetom pismu zove »skala«. 
Brata, koji je imao nasjeći drva za vatru, strogo uputi, 
da ne smije nikada cijelog debla odsjeći, već uvijek 
jedan dio pustiti netaknut iz ljubavi prema Onome, koji 
nas je na drvetu križa spasao. Isto tako naloži bratu 
vrtlaru, da ne smije cijelog vrta sa samim sočivom 
zasijati, već ostaviti komadić zemlje za grmove i za 
ruže iz ljubavi prema Onome, koji se u Velebnoj Pjesmi 
zove »ruža polja i ljiljan dolina«. Braća, koja su s njime 

živjela, opažala su na njem tako neopisivo veselje nad 
stvorovima, da je njegov duh bio u nebesa uznesen, 
ako bi ih samo primio ili pogledao. I jer je u stvoro¬ 
vima nalazio toliko utjehe, spjevao je kratko pred 
svoju smrt više pjesama stvorovima Božjim, da bi tako 
predobio srca svojih slušalaca za slavu Božju i da bi 
ljudi Boga u njegovim stvorovima hvalili. Među svim 
je stvorenjima ljubio Franjo najvruće sunce i vatru. 
Imao je navadu reći: »Ako sutra izađe slučajno sunce, 
morao bi svaki čovjek zahvaliti Bogu, koji ga je u 
našu korist stvorio, jer po njem dobivaju naše oči cio 
dan svjetlo ; s večera pak, kad se noć približava, morao 
bi svatko hvaliti Boga poradi našeg brata vatre. Jer 
smo svi tako reći slijepi, kad nam ne bi Bog po toj 
dvojici braće podijelio luči. I zato moramo osobito po¬ 
radi ova dva stvorenja, pa isto radi drugih hvaliti 
Stvoritelja!« A to je i sam ispunjavao savjesno do 
svoje smrti. Kada ga je boljetica teško mučila, začeo 
je pjevati svoje pjesme u zahvalu Gospodu za sve, što 
je stvorio, a i braći je svojoj govorio, da pjevaju, da 
bi tako promišljajući Božju ljepotu zaboravio na gor¬ 
činu svojih bolova i bolesti. I jer je sunce, kako je 
više puta pomišljavao i govorio, ljepše od svega osta¬ 
loga stvorenja i više od drugih slično Gospodinu, te 
se također u svetom pismu Bog naziva »sunce pravde«, 
zato dade svojim zahvalnim pjesmama ime »Pjesma 
suncu«."— —-— — — — — — — — — 

„Nekoliko dana pred svoju smrt ležao je sveti 
Franjo bolestan u palači biskupa u Assisiju. Kod toga 
veličaše Boga u zahvalnim pjesmama i kada nije mogao 
zbog slabosti sam pjevati, reče svojoj braći, neka pje¬ 
vaju. Međutim su asiški građani iz straha, da bi im 
ugrabili tako dragocjeni zaklad, dali palaču noć i dan 
od oboružanoga mnoštva brižno stražiti. Dok je tada 
bio svetac u bolima prikovan na postelju, neki mu 
brat reče ovako: »Oče, ti znaš, da te ljudi ovdje visoko 
cijene i drže te za sveca; i tako bi lako došli na 
misao, da bi ti, ako tvoja tako razglašena svetost nije 
prevara, morao poradi svog opasnog stanja radije na 
smrt misliti i radije plakati, nego pjevati. Mnogi naime 
čuju naše pjevanje, jer je palača tebe radi okolo nao¬ 
kolo opkoljena od vojnika i ti bi se lako mogli na 
nas srdnuti. Zato bi — držim — bilo bolje, kad bi se 
odavde odstranili i vratili k svetoj Mariji degli Angeli, 
jer nije dobro, da ostanemo među svjetskim ljudima.« 
Svetitelj na te riječi brata Ilije — jer taj je to pred¬ 
lagao — odgovori: »Dragi moj brate, ti znaš, da je 
već dvije godine, otkada mi je Gospodin u Folignu 
otkrio konac mojega života. Ujedno mi je zajamčio, 
da su mi otpušteni svi grijesi i da ću polučiti spasenje. 
Dan prije nego mi je bilo to otkrito, mislio sam s mno¬ 
gim suzama na svoju smrt i na svoje grijehe, a sada 
se prelijeva moje srce tolikim veseljem, da već ne 
mogu ni plakati, nego naprotiv samo se radovati i kli- 

cati od veselja. Zato pjevam i hoću i dalje pjevati 
hvalu Bogu, koji mi je toliko milosti podijelio i obećao 
rajsku slavu«.“— — — — -- — — _ _ _ _ . 


Kako to sve danas zvoni tuđe, čudno i nemoguće! 
Na tom se upravo najbolje spoznaje, kako 
se moderni svijet vrlo udaljio od Isusa 
Krista. Koliko bi mnogi dali za to, da mogu biti 
tako djetinjski veseli, da mogu tako ljubiti svoje bližnje 
i stvorenja Božja, da znadu biti tako strpljivi i po¬ 
nizni! R što, kada se boje prignuti se pod jaram 
Gospoda, ispunjavati zapovijedi svete Crkve, djetinjski 
vjerovati i tvrdo se uzdati u Boga, krotiti svoje strasti 
i otvoriti svoje srce njegovoj milosti! 

Neka postane sav mladi naraštaj drukčiji! Usvo¬ 
jimo svatko nešto te djetinje dobrote i čistoće, svak 
nešto te svemoćne skromnosti! Danas, gdje ječi čovjek 
pod težinom modernog velegrada, gdje živčane bolesti 
taru ljude, koji brzo žive, koji se svim nasladama po- 
davaju i usred meteža modernog života ne dolaze nikad 
do mira, nikada do toga, da bi promišljali o sebi sa¬ 
mima i sebe usavršivali; danas, kad je čovjek postao 
sužanj svoje kulture, kada siromaštvo tare nebrojene 
slojeve, i kad je mrtvi kapital zasužnjio žive duše: 
danas je više no igda na mjestu uzbuditi duh franje¬ 
vački, duh kršćanske ljubavi prema Bogu, narodu i nje¬ 
govim stvorovima i prema naravi, prema siromasima, 

djeci, sirotama i grješnicima, prema priprostomu a ipak 
tako dubokomu a k Bogu upravljenomu životu. Neka 
bi poimence naša katolička akademska omladina postala 
glasnica tih ideala! 

11. Molitva, Sveta Euharistija i život sa Crkvom. 

Moderni svijet samog sebe najbolje tim ozna¬ 
čuje, što zabacuje molitvu. To nije ni čudno, jer je 
molitva združenje s Bogom, a moderni čovjek hoće 
da bude autonoman; on misli, da odozgor ne treba 
pomoći i drži, da mu ne treba nikakva savjeta, nikakva 
drugoga vodića za život osim »opće kulture«, »duha 
vremena«, »rezultata znanosti« i sličnih ideala. No 
iskustvo nas uči, da čim manje čovječanstvo moli, tim 
je manje srećno. Pa i mnogi katolici daju se od duha 
vremena zaslijepiti, da znamenovanje molitve omalo¬ 
važavaju i zato u bilanci katoličkoga pokreta mo¬ 
litvu meću veoma nisko. No u katoličkom prosvjeta 
nom, socijalnom i političkom pokretu molitva je barem 
toliko vrijedna, koliko sastanci, polemika s protivni¬ 
cima, prikladna taktika udruženja i govori. Kada će 
naš rad na katoličkom polju uspijevati i kako će uspi¬ 
jevati, to je već Isus Krist rekao: »Ako ostanete u 
meni i moj nauk u vama. tad molite, za što hoćete, i 
dat će vam se.« Te riječi nijesu fraza, nemaju na¬ 
mjere autosugestije, t. j. tvrdo vjerujte u uspjeh vaše 

stvari, a vjera u uspjeh krijepi volju i ta kao čudna 
moć više puta uzrokuje, da se to, što želimo i hoćemo, 
napokon i obistini. — Ne! te riječi su realne, riječi su 
Boga samoga i Bog je vjeran svojim obećanjima: on 
će nam zaista dati, dok u Njem ostanemo. Katolička 
organizacija nije djelo kao svako drugo, već je djelo, 
na koje je utisnut pečat Božji. Zato se pak mora to 
djelo molitvama hraniti, jačati i popunjavati; a tada će 
uspijevati i rasti, kao što rastu mladice, koje crpu svoju 
snagu iz čokota. 

Isus je Krist mnogo molio, žarko molio, molio u 
sinagogi i u samoći, molio sam i s učenicima, molio 
dugo i kratko, i ostavio svojim učenicima najljepšu mo¬ 
litvu; molio je s pouzdanjem, jer »što je kod ljudi ne¬ 
moguće, moguće je kod Boga«, molio je na glas i u 
duhu i svjetovao je nama, da budemo sa svojim mo¬ 
litvama tako reći na teret Bogu kao onaj, koji kuca na 
vrata susjedova, kuca i kuca, dok ga ne usliši. Mo¬ 
litvom duša najviše obogati, molitva nam pruža najviše 
utjehe, molitva ulijeva u naše srce čudesnu moć i diže 
nas nad malenkosti, nad skrbi, što nas more i nad 
tegobe svakidašnjih dana, što nas poništuju, othranjuje 
nas u tom pogledu u nekoj veseloj bezbrižnosti, kao 
što je ljiljan na polju, koji ne zna presti, a ipak je 
obučen ljepše, nego je bio Salomon u svem svojem 
sjaju; ona nas blaži, oplemenjuje i oštri. Svršavaj sa¬ 
vjesno svoje molitve, ne zaboravi je osobito izjutra, 

kad ustaneš. U jutro, kad začne nov dan, ne prepusti 
se svomu slučajnomu raspoloženju, ne počni s tim, da 
se baviš s različitim brigama — svaki ih dan ima 
dosta! — već počni time da moliš: da obnoviš 
svezu s Bogom! Molitva je poglavito za mladog, 
neiskusnog i proti različnim vanjskim uticajima neu¬ 
tvrđenoga čovjeka posebno također zato važna, jer mu 
daje moć, da bude savjestan i u malome. Job je govorio: 
»Strogo sam svojim očima zabranio, da ne gledaju s 
pohotom na djevicu«; Isus nas je pak učio, da pazimo 
također na svoje najtiše misli i najskrovnija čuvstva. 
»Iz dna srca dolaze zle misli, koje okaljaju čovjeka i 
rode grijehe«. Ta pažnja i savjesnost, vjernost u ispu¬ 
njavanju najmanjih dužnosti, ta korektnost glede svega, 
što bi nas lako turilo u duševnu nesigurnost, stvorilo 
nas lakoumnima, rastresenima i podrovaio temelje na¬ 
šemu značaju, moguća je onda samo, ako savjesno i 
srdačno molimo, te tako ostanemo u Bogu, otkuda pri- 
tječe u našu dušu sva moć, veličina i ljepota. Treba 
pak kod toga obzirom na premnoge, koji ne mole za- 
ufano i ne znaju moliti, opet i opet naglasiti, da je 
Bog onima, koji mole, dao sjajna obećanja: da će moći 
kršćanski živjeti, da će srećno živjeti, da im njegove 
pomoći ne će nikada uzmanjkati. Da i ne spominjemo 
riječi našega Gospodina, koje se toga tiču, nalazimo 
već kod proroka Izaije i u psalmima prekrasna obe¬ 
ćanja Božja pravednicima, onima, koji mole, pojedin- 

cima kao i cijelomu narodu : »Ja ću vas voditi cio vaš 
život, dok ne osijedite, zaista ću tako učiniti, nosit ću 
vas, pomagat ću vas, uzdići ću vas i riješiti.« — »On 
će me uzdržavati u mojoj moći; On će mi podijeliti 
mir.« — »Moj narod stanovat će u kućama mira, u 
sigurnim tvrđavama u kraljevskom pokoju.« — »On daje 
trudnima moć i dostatno moći slabima. Djeca se utrude 
i mladići padaju; tada oni, koji se uzdaju u Boga i 
čekaju na nj, zaćute novu moć, da se dignu krilima 
kao orlovi, da lete i da se ne zadahtaju, da hode i ne 
ćute slabosti.« — »Osramoćeni neka budu, koji te pro¬ 
gone; neka poginu, koji za tobom posežu, i neka se 
pogube; ti ćeš pak biti veseo u svom srcu i radovat 
ćeš se pravednosti u Izraelu.« — »Ne mislite na to, 
što je za vama, i ne skrbite za to, što je bilo, jer ja 
ću vas posvema obnoviti; rast ćete u dobrom i oćutjet 
ćete taj put, da putove u pustinjama gradim i nabu- 
javam potoke u osušenoj zemlji.« — »Nasilje i krivica 
ne će te doseći; ne će ti se trebati bojati, jer ne ću 
nikomu dopustiti, da ti dođe blizu. Svako oružje, koje 
se nad tobom kuje, skršit ću, i sve ćeš jezike, koji 
će tebe hvatati, osramotiti: tako plaćam ja pravednost 
sluga Božjih.« — »Gospodin će te uvijek voditi i na- 
sitit će tvoju dušu u suši i krijepit će tvoje udove i 
bit ćeš kao od voda natapan vrt i kao studenac, komu 
nikada ne uzmanjka vode.« — »Bit ćeš kao lijepa kruna 
u rukama Gospodovim, kako se ženik veseli nevjesti, 

tako će se Gospod veseliti nad tobom.« — »Ja ću vas 
tješiti, kako tješi mati; vaše će se srce veseliti i vaše 
tijelo i duša cvjetat će. U tom će se poznati ruka Go- 
spodova na njegovim slugama i njegova srdžba nad 
neprijateljima.« — »Naše djelo ne će biti uzalud i ne 
ćete rađati nezrela voća, jer vi ste sjeme od Boga 
blagoslovenih, a tako i potomci vaši. I tako neka bude: 
prije nego budete vapili k meni, odgovorit ću vam, a 
dok budete još govorili, ja ću vas već uslišati!« 

U najeminentnijemu značenju riječi dolazi to od 
sakramenata, poglavito pak od sakramenta 
Svete Euharistije. Od kakvoga je značenja Sveta 
Euharistija za kršćanina, kako je upravo ona središte 
kršćanskog života, kako je ona duša katoličanstva, 
kako je na svaki način potrebita: to je sveta Crkva 
neprestano učila, i uči osobito danas. Mi ovdje svega 
toga ne možemo ponavljati, ali nam se čini nužno 
našu inteligentnu mladež na to upozoriti: Da sveta 
Crkva upravo zadnjih godina tako vruće preporučuje 
često primanje Svete Euharistije, da se upravo u naše 
doba tako silno navraća vjernike, e se zadube u mi¬ 
sterij prisutnosti Isusa Krista u sakramentu među svojim 
vjernicima; ako hoće, da se djeca već u ranoj dobi po 
tom sakramentu združe s Kristom, svojim najboljim 
piijateljem — to čini zato, jer je katolicima upravo u 
naše vrijeme to tako potrebno. Na jednoj strani vjer¬ 
nici, čim tjesnije združeni sa svojim Kristom, na drugoj 

sve više razmahano bezvjerstvo, moralna anarhija, dru¬ 
štveni razdor, čim dalje veće otuđenje od Krista i 
njegove Crkve. »Signa temporis«, znaci se vremena 
množe, sve se više cijelo čovječanstvo luči u dva ta¬ 
bora, čini se, da se već čuju koraci onih, koji imaju 
stvoriti zadnje priprave za veliko kraljevstvo protivnika 
Isusa Krista. Zato se također Crkva, sa svih strana pro¬ 
gonjena i pritješnjena, čim dalje tim bolje pripravlja, 
oboružava i usred množine onih, koji otpadaju s jedne 
strane, dobiva na drugoj strani nove sinove i unutra 
se konsoliduje. No sva moć svete Crkve, sva moć voju- 
juće Crkve na zemlji, sva moć katolika jest Sveta 
Euharistija. Jedan od najvećih bojnih sredstava svete 
Crkve za kraljevstvo Božje jest katolička organizacija 
i zato je svaki bojovnik na tom polju baš posebno 
potreban okrepe i potpore, koju mu može dati samo 
Sveta Euharistija. 

Među onim tajnama, koje se dandanas u katolika 
premalo naglašuju, u prvom je redu i ta istina, koju 
je tako lijepo izrazio sveti Pavao: da smo svi vjer¬ 
nici, oni, koji žive, i oni, koji su se već spasli, ali još 
onkraj groba trpe pokoru za svoje grijehe, dakle da 
smo svi članovi vojujuće, trpeće i triumfirajuće Crkve 
mistično tijelo Kristovo, da smo svi njegovi 
udovi, i da isto onako, kako mi rastemo i napredu¬ 
jemo u usavršivanju, također Krist na tajanstven način 
raste kao naša glava i počelo našeg života. To se pak 

tajanstveno življenje u nama čuva, raste i usavršuje 
primanjem Svete Euharistije i na taj se način u kato¬ 
lika najbolje okrepljuje ono, što u naše doba najviše 
trebaju, naime osjećanje i život sa Crkvom: sentire 
cum Ecclesia! Danas se mnogo govori o »katoličkom« 
modernizmu, i to s pravom! To je najopasniji pojav u 
povijesti katoličke Crkve. Hereza svih hereza, tako ga 
je označio Pijo X. Kratkovidni su oni, koji kažu: Mo¬ 
dernizam je francuskoga ili anglosaskog ili njemačkog 
podrijetla, Slavena se to nije primilo. Ta i liberalizem 
s obzirom na racionalizam i deizam bio je engleskog 
podrijetla, došao je pak u Englesku po njemačkom 
luteranstvu, razvio se po tom bujno u Francuskoj, a 
napokon nas okužio. U ostalom već je danas također 
među nama nemalo modernističkoga duha. R što je 
modernizam? Modernizam je težnja katoličku vjeru, 
katoličko crkveno mišljenje, čisti kršćanski duh asimi¬ 
lirati modernomu, s njim ga bitno spojiti, izbrisati te¬ 
meljne razlike među konfesijama, naći na podlozi evo- 
lucionističke hipoteze bivstvene sveze i mostove među 
katolicizmom Crkve i modernim svjetovnim te etičnim 
nazorima. Zar već nema nešto toga duha u nas, među 
nama? Svi koji živimo na po kršćanski, iz¬ 
ručeni smo nesigurnosti modernističkog 
mišljenja, jer ako ne ćemo sve svoje duše s kato¬ 
ličkim kršćanstvom napojiti i to sa svim kršćanstvom, 
mi ćemo, što nam jošte kršćanskoga nedostaje, nado- 


95 


mjestiti s modernim mišljenjem svijeta, literature, oko¬ 
line, društvenog milieua. 

Ta zar nijesmo više puta samo »estetski kršćani«, 
to jest: pristajemo uz katolicizam u kojemgod obziru 
više zato, jer nam se dopada njegov »idealistički, pro- 
timaterijalistički smjer«, njegov »mistički karakter«, 
njegova »univerzalna, centralistička, čvrsta organiza¬ 
cija«, a na praktično izvršivanje katoličkih moralnih 
načela polažemo premalo važnosti i što nam u kato¬ 
ličkim vjerskim istinama ne prija, čega naši moderni 
moždani ne razumiju, za što smo izgubili smisao, toga 
se kao nečega neugodnoga ne ćemo da sjećamo, to 
zašućujemo pred sobom i drugima? Ili nijesmo li više 
puta katolički više radi toga, jer smo se kao radnici 
na polju kršćanskog socijalnog, prosvjetnog i političkoga 
rada iz osjećaja discipline i solidarnosti u boju s pro¬ 
tivnicima nekako u nj uživjeli pa i mora tako zvani esprit 
de corps izvana često nadomještati, što nam kato¬ 
ličko u nutrini manjka? Ruku na srce svi, koliko nas 
ima! zar nije u mnogom obziru zaista tako s nama? 

* 

* * 

Prijatelji! Naše doba slično je onomu, kada se staro 
proganstvo približavalo svojoj propasti. U novom 
poganstvu živimo i kako smo nedavno od neke 
vrlo uvažene strane čuli, to je novo poganstvo u jednom 
obziru još gore od staroga. Stari su pogani Krista že- 

ljeli, dočekali ga i s ljubavlju ga primili, a novi ga otkla¬ 
njaju, njegov nauk i njegove riječi kvaie, te kleveću \ 
po svojini predrasudama iskrivljuju; pod izlikom, da 
ga bolje razumiju nego njegova Crkva, sve većma se 
od njega udaljuju, iz svih religija sastavljaju novu 
»svjetovnu« i spajaju skupa sve zablude, koliko ih se 
god na svijetu učilo. To nam pak nalaže dužnost, 
da se mi, što se više moderni svijet od Krista i nje¬ 
gove Crkve luči, tim bolje njoj priklonimo, da se 
s »kršćanstvom srednjeg puta« ne zadovoljimo, već 
težimo za sve to većom savršenošću. Samo u tome je 
jamstvo, da će i kršćanska socijalna oiganizacija kato¬ 
ličkoga naroda, kojoj hoćemo da budemo vođi, uspije¬ 
vati i roditi bogate plodove. I ni s jednom riječju ne 
možemo bolje završiti svoje skromne misli kao s onima, 
s kojima je završio apostol naroda u onim tamnim 
vremenima poganstva svoje pismo 11a Efežane. 

»Postanimo složni u vjeri i u spoznanju Sina Bož¬ 
jega, da ne budemo kao djeca, koja se ovamo i onamo 
nagiblju, kako zapiri vjetar kakvog novog nauka, već 
budimo odani istini u ljubavi i u svakom obziru rastimo 
s njime, koji je glava, Krist. Ne hodajmo po putovima, 
po kojima hodaju pogani u zaslijepljenosti svojega uma 
i koji se bez srama podavaju svojoj pohoti, već se 
obnovimo u duhu i mislima i obučimo novog čovjeka, 
koji je po Bogu stvoren u pravednosti i svjetosti. Ni¬ 
jedan, koji je nečist i traži sramotan dobitak, ne će 

b’ti dionikom kraljevstva Kristova i Božjega. Ne dajmo 
se zaslijepiti naucima, koji nemaju podloge, jer nekad 
smo bili tama, a sad smo luč po Gospodu; zato se 
pokažimo kao djeca svjetla! Zato je rečeno: Ustaj, 
tko spava, ustaj od smrti, da te rasvijetli 
Krist! Pazimo dakle, braćo, da — — — živimo, ne 
lakomišljeno, već mudro, jer je vrijeme zlo. Jer nemamo 
se boriti s tijelom i krvi, već protiv moći i vlasti tmine, 
protiv zlih duhova na svijetu. Zato se odjenimo oklopom 
Božjim, da se uzmognemo u zli čas oduprijeti i pobi¬ 
jediti; opašimo svoja leđa istinom, obučimo čvrsti oklop 
pravde, noge obujmo s odlučnošću za evanđelje mira, 
a prije svega očuvajmo se štitom vjere i primimo za 
mač duha, koji je riječ Božja!« Tako oboružani, dragi 
drugovi, borimo se za Božje pravo i tako ćemo 
najviše učiniti također za svoje pravo — pravo našega 
naroda i domovine, za pravo Hrvatske. To je 
najbolji državopravni program, koji postavlja državu 
na temelj Božji, temelj kršćanski i na tom temelju moći 
ćemo sreću i slobodu svoje domovine uspješno graditi 
tada, kad budemo svi istiniti i pravi borci za pravice 
katolištva, a ponajprije istiniti i pravi katolici mi sami. 
To neka bude jezgra našega državopravnoga programa. 
Beatus populns, cuius Dominus Deus est! 
















































































































